title: Unilever

text: Unileverin 400 tuotemerkeistä monet ovat hyvin tunnettuja. Yrityksen suurin kansainvälinen tuotemerkki on Knorr, jolla myydään erilaisia ruokatarvikkeita muun muassa keittoja, liemikuutioita ja valmisaterioita. Muita Suomessa tunnettuja elintarvikemerkkejä ovat esimerkiksi Flora, Becel ja Bertolli. Unilever tuottaa myös ihonpuhdistustuotteita, deodorantteja ja antiperspirantteja. Tunnettuja hygieniatuotemerkkejä ovat muun muassa Axe, Dove ja Rexona. Virvoke-toimialaan yritys luokittelee teet ja niistä tehdyt virvoitusjuomat (muun muassa Lipton) ja jäätelönsä (kuten Ingman, GB Glace ja Magnum). Unilever on maailman suurin teetalo ja jäätelövalmistaja. Kodinhoitoon liittyvät esimerkiksi Omo- ja Bio Luvil -pesuaineet.


title: Unilever

text: Suomessa myynnissä olevia tuotemerkkejä:Unilever julkaisi vuonna 2010 kestävään kehitykseen liittyvän Unilever Sustainable Living Plan ohjelman, joka pohjautuu 60 terveyden ja hyvinvoinnin parantamiseen, ympäristökuormituksen vähentämiseen ja toimeentulon edistämiseen liittyvään tavoitteeseen. Ohjelma kattaa koko arvoketjun ja yritys on siten sitoutunut vaikuttamaan myös toimittajiensa ja jakelijoidensa toimintaan, sekä siihen miten kuluttajat käyttävät tuotteita. Vuoteen 2020 mennessä yritys aikoo kasvattaa liiketoimintaansa ja samalla muun muassa puolittaa tuotteidensa valmistuksesta ja käytöstä aiheutuvan ympäristöjalanjäljen.


title: Unilever

text: Unileverin sitoutuminen kestävään kehitykseen on saanut tunnustusta eri tahoilta. GlobeScanin ja SustainAbilityn toteuttamassa ”The 2012 Sustainability Leaders” -kyselyssä kestävän kehityksen asiantuntijat nimesivät toisena peräkkäisenä vuotena Unileverin johtavaksi yritykseksi kestävän kehityksen integroimisessa yrityksen strategiaan. Vuonna 2012 Unilever voitti ensimmäisen FTSE4Good Sir Mervyn Pedelty Award -palkinnon ja World Environment Center myönsi Unileverille “2013 Gold Medal for International Corporate Achievement in Sustainable Development” -tunnustuksen. Yritys on myös valittu 14 peräkkäisenä vuotena maailmanlaajuisen Dow Jonesin kestävän kehityksen indeksin listaukseen ja vuoden 2012 indeksissä Unilever nimettiin ruoka- ja juoma-alan johtavaksi yritykseksi.


title: Unilever

text: Unilever ostaa vuosittain 1,5 miljoonaa tonnia palmuöljyä, mikä on 3 % maailmanlaajuisesta tuotannosta, ja on siten yksi maailman suurimmista palmuöljyn ostajista. Puolet sen käyttämästä palmuöljystä on peräisin Indonesiasta. Greenpeacen helmi-huhtikuussa 2008 tekemästä satelliittikartoituksesta ja kenttätutkimuksista saadun havaintoaineiston mukaan Unilever ei ollut kyennyt edistämään palmuöljyn kestävää tuotantoa, vaikka sen alihankkijat vastaavat yli kolmanneksesta Indonesian viime vuosina nopeasti laajenneesta palmuöljyn tuotannosta. Roundtable on Sustainable Palm Oil:iin kuuluva Unilever vastasi kritiikkiin ilmoittamalla sitoutuvansa ostamaan kaiken palmuöljynsä sertifioiduista kestävistä lähteistä vuoteen 2015 mennessä. Sustainable Living Plan -ohjelmansa väliraportissa yritys ilmoitti hankkineensa 64 % palmuöljystä sertifioiduista lähteistä vuoden 2011 loppuun mennessä ja pääsevänsä 100 % tavoitteeseensa vuoden 2012 loppuun mennessä. Yritys ilmoitti samalla uudeksi tavoitteekseen hankkia kaikki palmuöljy sertifioiduista ja plantaasille asti jäljitettävistä lähteistä vuoteen 2020 mennessä.


title: Unilever

text: Yhtymä pyrkii vuoteen 2020 mennessä siirtymään hankkimaan kaiken teen ja kaakaon Rainforest Alliance sertifioiduilta tiloilta. Vuoden 2011 loppuun mennessä 28 % teestä ja 21 % kaakaosta tuli sertifioiduilta tiloilta.


title: Unilever

text: Unileverin erään Suomessa myytävän jäätelömerkin (Ben & Jerry's) jäätelöiden enemmistöllä on ollut Reilun kaupan merkki jo muutaman vuoden. Konserni on sitoutunut hankkimaan kaikki Ben & Jerry's jäätelöidensä raaka-aineet, jotka on mahdollista hankkia Reilun kaupan edellytyksin vuoden 2013 loppuun mennessä. Euroopassa jäätelöpohjasekoituksen pääraaka-aineet muutettiin Reilun kaupan tuotteiksi jo vuoden 2011 loppuun mennessä, jolloin vaihto oli Yhdysvalloissa vielä kesken.


title: Unilever

text: Unilever Finland tukee suomalaista lastensuojelutyötä toimimalla Lasten Päivän Säätiön pääyhteistyökumppanina neljän muun yrityksen kanssa.


title: Tabula Rasa (yhtye)

text: Tabula Rasa oli 1970-luvulla vaikuttanut suomalainen progressiivisen rockin yhtye. Se perustettiin Kangasalla vuonna 1972. Yhtye julkaisi kaksi albumia, kunnes hajosi vuonna 1977.


title: Tabula Rasa (yhtye)

text: Tabula Rasa perustettiin Kangasalla alkuvuodesta 1972. Perustajajäsenet olivat Heikki Silvennoinen (kitara), Tapio Suominen (basso) ja Asko Pakkanen (rummut). Vaikutteita trio sai aluksi Creamiltä ja myöhemmin muun muassa Jethro Tullilta ja Tasavallan Presidentiltä. Perustamisvuotenaan yhtye osallistui popyhtyeiden SM-kisoihin, jossa se sijoittui toiseksi kilpailun voittaneen Suikkiksen jälkeen. Tabula Rasan läpimurtona yleisön tietoisuuteen on pidetty esiintymistä Wigwam-yhtyeen lämmittelijänä Tampereella syksyllä 1973.


title: Tabula Rasa (yhtye)

text: Yhtye halusi musiikkiinsa lisää väriä, joten siihen pyydettiin yhtyeen jäsenten ystävä Jarmo Sormunen, joka hankki huilun, ja pari viikkoa harjoiteltuaan hän oli Tabula Rasan huilisti. Pian hänet kuitenkin korvattiin pari vuotta huilua soittaneella Pekka Lehtosella. Hän kuitenkin erosi yhtyeestä jo kolmen kuukauden jälkeen. Siihen mennessä Jarmo Sormunen oli kuitenkin kehittynyt huilistina niin pitkälle, että hän liittyi uudestaan Tabula Rasaan. Kesäkuussa 1974 yhtyeeseen liittyi Ylivieskasta kotoisin oleva laulusolisti Jukka Leppilampi, joka oli aiemmin laulanut eräässä tanssiorkesterissa sekä kuopiolaisessa yhtyeessä Finnforest.


title: Tabula Rasa (yhtye)

text: Tabula Rasa pyrki luomaan omaa musikkiaan, ja sävellyksistä vastasi pitkälti Heikki Silvennoinen. Tanssilavakeikoilla yhtye esitti yleisön vaatimuksesta progressiivisen rockin lisäksi tavanomaisempaa rock and rollia ja Beatles-covereita. Syksyllä 1974 Tabula Rasa kiersi Suomea Wigwamin lämmittelijänä. Yhtye teki myös Puolan-kiertueen, joka oli Suomen Ylioppilasliiton järjestämä kulttuurivaihtomatka. Alkuvuodesta 1975 yhtye teki jälleen Suomen-kiertueen Wigwamin kanssa.


title: Tabula Rasa (yhtye)

text: Huhtikuussa 1975 Tabula Rasa levytti Tukholman Marcus Music -studioilla Måns Groundstroemin tuottaman esikoisalbumin "Tabula Rasa". Levyn musiikki on Jethro Tull-, King Crimson- ja Yes-vaikutteista progressiivista rockia. Sävellykset ovat yhtyeen omia, ja sanoitukset kirjoitti yhtä kappaletta lukuun ottamatta Mikko Alatalo.


title: Tabula Rasa (yhtye)

text: Huilisti Jarmo Sormunen oli jo ennen levyn tekoa päättänyt lähteä yhtyeestä. Häntä seurasi rumpali Asko Pakkanen, joka kyllästyi lavakeikkailuun ja siirtyi suorittamaan siviilipalvelustaan. Samoihin aikoihin yhtyeeseen liittyi klassisen koulutuksen omaava kosketinsoittaja Jarno Sinisalo, jota ehdotti Coitus Int -yhtyeen Eetu Tuominen. Rumpalin puutteessa yhtye teki kaksi keikkaa niin, että toisella kerralla Tabula Rasa käytti lainarumpalia, ja toisessa esiintymisessä rumpuja soittivat vuorotellen Silvennoinen ja Tapio Suominen. Lopulta uudeksi rumpaliksi liittyi hajonneesta Coitus Intistä Juke Aronen. Heinäkuussa 1975 Tabula Rasa alkoi keikkailla Mikko Alatalon kanssa, ja syksyllä Aronen ja Sinisalo kuuluivat Alatalon ja Juice Leskisen yhteiskiertueen yhtyeeseen.


title: Tabula Rasa (yhtye)

text: Vuonna 1976 yhtyeen toimintaa häiritsi solisti Jukka Leppilammen siviilipalvelus. Helmi-huhtikuun aikana yhtye levytti jälleen Tukholman Marcus Musicissa toisen albuminsa "Ekkedien tanssi", jonka tuottivat Tapio Korjus ja Jukka Gustavson. Suurin osa kappaleista on esikoisalbumin tavoin Mikko Alatalon kirjoittamia. Sävellyksistä vastasi yhtä lukuun ottamatta yksin Heikki Silvennoinen. Levyn ilmestyttyä Leppilampi erosi yhtyeestä uskonnollisista syistä. Hänet korvasi Jukka Salmela.


title: Tabula Rasa (yhtye)

text: Keväällä 1977 ilmestyi Juice Leskisen sanoittama single ”Rakastatko vielä kun on ilta?”. B-puolen kappale ”Yksin” oli Mikko Alatalon sanoitus. Elokuun lopulla 1977 Alatalo perusti Coitus Inc. -yhtyeen, johon liittyivät Tabula Rasasta Silvennoinen ja Juke Aronen. Tabula Rasan oli vielä tarkoitus jatkaa harrastepohjalta, mutta tämä ei toteutunut. Silvennoinen on sanonut yhtyeen lopettamisen liittyneen myös muihin asioihin, kuten progressiivisen rockin hiipumiseen ilmiönä sekä joidenkin yhtyeen jäsenten uskoontuloon.


title: Antti Virtanen (jääkiekkoilija)

text: Antti Virtanen (s. 3. toukokuuta 1977 Turku) on suomalainen ammattilaisuransa lopettanut jääkiekkohyökkääjä. Hän pelasi urallaan enimmäkseen JYPissä. Virtasen vahvuuksia olivat erinomainen pelisilmä ja mailankäsittely. Virtanen onnistui myös varsin pienestä koostaan huolimatta välttämään loukkaantumisia, hän joutui vammojen takia jättämään väliin vain parikymmentä ottelua.


title: Antti Virtanen (jääkiekkoilija)

text: Virtanen aloitti uransa TuTossa, jossa pelasi yhden hyvän kauden I-divisioonassa ja tämän jälkeen Hermeksessä. Kaudeksi 1998–1999 Virtanen pestattiin HPK:hon, mutta hän ei vielä lyönyt itseään läpi liigatasolla. Kaksi kautta meni osittain HPK:ssa ja osittain divarin Hermeksessä ja Sportissa.


title: Antti Virtanen (jääkiekkoilija)

text: Vasta JYPissä kaudella 2000–2001 Virtanen onnistui myös vakiinnuttamaan paikkansa liigassa. Kuuden kauden ajan hän oli jyväskyläläisten avainpelaajia ja muodosti muutaman kauden vaarallisen parivaljakon keskushyökkääjä Jarkko Immosen kanssa. Kolmella Immosen ketjukaverina vietetyllä kaudella Virtanen teki yhteensä 119 tehopistettä.


title: Antti Virtanen (jääkiekkoilija)

text: Kaudelle 2006–2007 Virtanen värvättiin Ruotsin Elitserieniin, Skellefteå AIK:hon. Siirron yhteydessä Skellefteån toimitusjohtaja lupasi ykkösketjun paikan ja ylivoima-aikaa, mutta hänet sijoitettiinkin nelosketjuun pienelle peliajalle. Virtanen pyysi siirtoa toiseen seuraan. Ruotsin sarjoista Virtanen ehti kerätä yhdeksässä ottelussa tehot 0+3.


title: Antti Virtanen (jääkiekkoilija)

text: Marraskuussa 2006 Virtanen solmi uuden sopimuksen, joka käsitti myös kymmenen pelin testijakson, Itävallan pääsarjassa pelaavan Black Wings Linzin kanssa . Kesällä 2007 Virtanen palasi yhden kauden poissaolon jälkeen tuttuun seuraansa Jyväskylään..


title: Antti Virtanen (jääkiekkoilija)

text: Kausilla 2007–2008 ja 2008–2009 Virtanen pääsi pelaamaan tutussa "VIP-ketjussa" Jarkko Immosen ja Tuomas Pihlmanin kanssa ja teki noiden kahden kauden aikana tehot 13+29=42 ja 22+31=53. Jälkimmäisellä kaudella ollessaan avainpelaajia JYPin historian ensimmäisen Suomen mestaruuden voittaneessa joukkueessa Virtanen keikkui kauden loppupuolella liigan maalipörssin kärkisijoilla ollen lopulta runkosarjan pistepörssin yhdestoista. Mestaruuteen johtaneen kauden pudotuspeleissä Virtanen iski 15 ottelussa pisteet 6+5, tehden muun muassa ratkaisevan finaaliottelun avausmaalin.


title: Antti Virtanen (jääkiekkoilija)

text: Kesällä 2011 Virtanen jätti JYPin ja palasi takaisin kasvattajaseuraansa, TuToon. Virtanen pelasi TuTossa kolme kautta, minkä jälkeen hän lopetti pelaajauransa.


title: Antti Virtanen (jääkiekkoilija)

text: Virtanen on persoonallisen pelityylinsä lisäksi tunnettu myös rennosta ja virnuilevasta olemuksestaan. Häntä näkee harvoin pahantuulisena, ja haastatteluissa annetut kommentit ovat usein enemmän tai vähemmän vitsailevia.


title: Miika Wiikman

text: Miika Wiikman (s. 17. lokakuuta 1984 Mariestad, Ruotsi) on suomalainen jääkiekkomaalivahti, joka edustaa Elite Ice Hockey Leaguessa pelaavaa Nottingham Panthersia. Ruotsissa syntyneellä Wiikmanilla on myös Ruotsin kansalaisuus.


title: Miika Wiikman

text: Wiikman pelasi vuosina 1999–2003 Ruotsissa HV71:ssä. Hän siirtyi Mestikseen Kokkolan Hermekseen kaudella 2003–2004 ja aloitti SM-liigassa kaudella 2004–2005 HPK:ssa. Liigakaudella 2005–2006 Wiikman pelasi HPK:ssa 34 ottelua ja joukkue voitti Suomen mestaruuden. Wiikman teki pudotuspeleissä nollapeliennätyksen pelatessaan kolme peräkkäistä nollapeliä. Häntä pidettiin yhtenä HPK:n mestaruuden takuumiehenä. Wiikman sai vuonna 2006 myös yleisöäännestyksen perustella myönnetyn Jari Kurri -palkinnon pudotuspelien parhaana pelaajana. Hän pelasi HPK:ssa myös kaudella 2006–2007, vaikka tekikin jo sopimuksen AHL-seura Hartford Wolf Packin kanssa.


title: Miika Wiikman

text: Kausina 2007–2010 Wiikman pelasi Pohjois-Amerikassa Hartford Wolf Packissa ja ECHL-joukkueessa Charlotte Checkers. Maaliskuussa 2010 Wiikman kaupattiin Phoenix Coyotesin farmiseura San Antonio Rampageen, josta vastineeksi New York Rangers sai puolustaja Anders Erikssonin. Kauden jälkeen Wiikman palasi pelaamaan Suomeen.


title: Miika Wiikman

text: Kauden 2010–2011 Wiikman aloitti Lukossa, josta hän siirtyi joulukuussa 2010 Ilvekseen. Hän pelasi Ilveksessä kauden 2011–2012 ja aloitti joukkueessa myös kauden 2012–2013. Hän kuitenkin siirtyi vuokralle Kärppiin Johan Backlundin loukkaannuttua. Kärpissä Wiikman joutui taistelemaan ykkösvahdin paikasta Tomi Karhusen kanssa, pelasi seitsemän ottelua ja siirtyi takaisin Ilvekseen Backlundin toivuttua. Pian hän kuitenkin siirtyi lainalle SaiPaan seuran myytyä molemmat maalivahtinsa. Wiikman pelasi lopulta joukkueessa 13 ottelua.


title: Miika Wiikman

text: Kauden 2013–2014 aluksi Wiikman kävi pelaamassa yhden pelin Ruotsin II divisioonan IK Kronanin joukkueessa. Kotimaassa hän aloitti TuTon Mestis-joukkueessa, jossa ehti pelaamaan kaksi ottelua ennen kuin palasi marraskuun alussa takaisin Lappeenrantaan. Kolmen SaiPassa pelatun ottelun jälkeen Wiikman siirtyi Jokerien organisaatioon, jossa pääsi runkosarjassa pelaamaan kahdeksassa ottelussa. Kauden aikana Wiikman kävi myös yhden ottelun lainalla Mestiksen Kiekko-Vantaassa.


title: Miika Wiikman

text: Kaudeksi 2014–2015 Wiikman teki sopimuksen Slovakian liigaan HC Banska Bystrican joukkueeseen. Tammikuussa siirtoikkunan sulkeutuessa Wiikman siirtyi Slovakiasta slovenialaiseen Olimpija Ljubljanan joukkuueeseen pelaamaan EBEL-liigaa. EBEL-otteluiden lisäksi Wiikman pelasi joukkueen paidassa myös viidessä Slovenian liigan playoff-ottelussa.


title: Miika Wiikman

text: Kauden 2015–2016 alusta Wiikman on pelannut Englannissa Elite Ice Hockey Leaguessa pelaavan Nottingham Panthersin joukkueessa.


title: Joni Puurula

text: Joni Puurula (s. 4. elokuuta 1982 Kalajoki) on suomalainen entinen jääkiekkomaalivahti. Puurula on nykyään maalivahtivalmentaja. Puurula on saavuttanut urallaan muun muassa alle 18-vuotiaiden MM-kultaa 2000, liigassa SM-pronssia kolme kertaa (vuosina 2002, 2003, 2005 HPK:ssa) sekä kaksi Mestiksen mestaruutta kaudella 2010–2011 sekä 2011–2012 Vaasan Sportissa. Kaudella 2011–2012 hänet valittiin Mestiksen pudotuspelien arvokkaimmaksi pelaajaksi Håkan Hjerpe MVP -pokaalilla.


title: Joni Puurula

text: Puurula on pelannut urallaan muun muassa Kalajoen Junkkareissa, Kokkolan Hermeksessä, HPK:ssa, Jokereissa, HK Salavat Julajev Ufassa, Amur Habarovskissa, TPS:ssä ja Asplöven HC:ssa. Montreal Canadiens varasi hänet NHL:ään vuonna 8. kierroksella numerolla 243.


title: Joni Puurula

text: Puurula siirtyi kaudeksi 2007–2008 SaiPaan, josta hänet kaupattiin Jokereihin loppukaudeksi. Kesällä 2008 Puurula teki sopimuksen kasvattajaseuransa Kalajoen Junkkareiden kanssa. Puurula siirtyi kaudeksi 2009–2010 Ruotsin Timrå IK:hon.


title: Joni Puurula

text: Puurula lopetti uransa 2010, mutta teki paluun pian keväällä 2011 Mestikseen Vaasan Sportiin. Hän voitti joukkueessa Mestiksen mestaruuden ja paikan liigakarsintaan Tampereen Ilvestä vastaan. Kaudella 2011–2012 Puurula voitti mestaruuden jälleen Sportissa. Kaudella 2012–2013 Puurula pelasi Ruotsin toiseksi korkeimmalla sarjatasolla Allsvenskanissa. Kaudella 2013–2014 Puurula siirtyi kesken kauden Asplövenista Kazakstanissa pelaavaan Arlan Kokshetau -joukkueeseen, jossa hän voitti hopeaa. Kesällä 2014 Puurula siirtyi pelaamaan Elite.A-liigassa WSV Sterzing/Vipiteno Broncos -joukkueeseen. Kauden jälkeen Puurula siirtyi Puolan liigaan josta kuitenkin palasi vain viiden pelatun ottelun jälkeen tammikuussa 2016 takaisin Italiaan.Puurula lähti 2018-2019 kaudella Kiinaan valmentamaan Kunlun redstar nimiseen joukkueeseen


title: Leaving Las Vegas

text: Leaving Las Vegas on vuonna 1995 ensi-iltansa saanut Mike Figgisin ohjaama draamaelokuva, jossa pääosia näyttelevät Nicolas Cage ja Elisabeth Shue. Elokuva perustuu John O'Brienin samannimiseen romaaniin, joka on osittain omaelämäkerrallinen.


title: Leaving Las Vegas

text: Kaksi viikkoa projektin alkamisen jälkeen O'Brien teki itsemurhan. Projektin keskeyttämistä harkittiin, mutta elokuva päätettiin tehdä hyvänä muistona O'Brienille.


title: Leaving Las Vegas

text: "Leaving Las Vegas" antaa tinkimättömän realistisen kuvauksen alkoholismista. Nicolas Cagen hahmo on lähes koko elokuvan ajan voimakkaasti humalassa, ja niissä harvoissa kohtauksissa, joissa hän ei juopottele, hän kokee voimakkaita vieroitusoireita.


title: Leaving Las Vegas

text: Elokuva oli ehdokkaana monissa gaaloissa näyttelijäntyöstä, ohjauksesta ja käsikirjoituksesta. Oscareita "Leaving Las Vegasille" tuli yksi, ja se meni Nicolas Cagelle parhaasta miespääosasta. Yhteensä elokuva oli ehdolla neljään Oscariin. Lisäksi Cage voitti miespääosan Golden Globen ja SAG-palkinnon.


title: Leaving Las Vegas

text:
"The New York Timesin" kriitikot valitsivat "Leaving Las Vegasin" vuonna 2004 yhdeksi kaikkien aikojen tuhannesta parhaasta elokuvasta maailmassa.
Ben Sanderson (Cage) on alkoholisoitunut Hollywoodin käsikirjoittaja, joka on menettänyt kaiken jatkuvan juomisensa takia. Menetettyään perheensä ja työnsä hän päättää tehdä lopun elämästään alkoholia juomalla Las Vegasissa.


title: Leaving Las Vegas

text: Saavuttuaan Las Vegasiin Ben tapaa Seran (Shue), joka on prostituoitu. Heidän välilleen kehkeytyy syvä ystävyys- ja ymmärryssuhde. Seran täytyy luvata Benille, ettei yritä saada tätä lopettamaan juomista, ja Ben ei saa kritisoida Seran ammattia.


title: Leaving Las Vegas

text: Lopulta vietettyään paljon aikaa keskenään he tulevat turhautuneiksi toistensa tapoihin. Sera rukoilee Beniä menemään tapaamaan lääkäriä alkoholisminsa takia. Ben vihoissaan, mutta liian juovuksissa kertoakseen tunteitaan, lähtee ja makaa toisen naisen kanssa. Sera heittää tämän jälkeen Benin lopullisesti ulos ja jatkaa prostituoidun ammattiaan. Kolme teini-ikäistä raiskaa ja hakkaa hänet. Saatuaan häädön asunnostaan Sera saa viimeisen puhelun Beniltä tämän kuolinvuoteelta. Sera menee tapaamaan Beniä, ja he rakastelevat viimeisen kerran ennen Benin kuolemaa.


title: Leaving Las Vegas

text:
Ehdokkaana:
Ehdokkaana:
Ehdokkaana:


title: Śniardwy

text: Śniardwy on Puolan suurin järvi. Se sijaitsee Masurian järvialueella Warmia-Masuriassa. Järvi on 22,1 kilometriä pitkä ja 13,4 kilometriä leveä, pinta-alaltaan 113,2 neliökilometriä. Syvimmältä kohdaltaan Śniardwy on 23 metrin syvyinen, keskisyvyys on 6,5 metriä. Järvessä on kahdeksan saarta.


title: Heidi Fleiss

text: Heidi Lynne Fleiss (s. 30. joulukuuta 1965), tunnetaan myös nimellä "”Hollywood Madam”", on yhdysvaltalainen parittaja ja prostituoitu.


title: Heidi Fleiss

text: Fleiss tuomittiin tammikuussa 1997 veronkierrosta 37 kuukaudeksi vankilaan. Hän istui rangaistuksesta 21 kuukautta vankilassa. Fleissin paritusrenkaassa oli lukuisia tunnettuja asiakkaita, kuten näyttelijä Charlie Sheen. Aikaisemmin Fleissin asiakkaita ovat olleet muiden muassa näyttelijät Marlon Brando ja Jack Nicholson.


title: Heidi Fleiss

text: Fleissin elämästä on tehty dokumentti "" sekä televisioelokuva "Call Me: The Rise and Fall of Heidi Fleiss", jossa pääosaa esitti Jamie-Lynn Sigler.


title: Antonov An-72P

text: Antonov An-72P on ukrainalainen Antonov An-72:sta kehitetty merivalvontalentokone. Koneessa on merivalvontavarustus ja vaihtoehtona D-36:ia voimakkaammat D-436-moottorit. Myös koneen massa ja jotkin ulkomitat ovat suurempia.


title: Antonov An-72P

text: Koneessa voi olla 23 mm:n GŠ-23 -konetykki tai 30 mm:n konetykki, neljä valopommia siipien alla ja sukellusvenetorjuntatorpedo. Merivalvontavarustukseen voi kuulua kameroita ja videokuvaava laitteisto.


title: Antonov An-72P

text: Israel Aircraft Industries voi tarjota parannellun version, mikä voidaan varustella laserohjatulla pommilla, Elta EUM 2022A-tutkalla, sekä sähköoptisella pitkän matkan valvontavarustuksella sekä elektronisen sodankäynnin järjestelmä Elisralla.


title: Epäillyt

text: Epäillyt ("The Usual Suspects") on yhdysvaltalainen vuonna 1995 ensi-iltansa saanut elokuva, jonka on ohjannut Bryan Singer ja käsikirjoittanut Christopher McQuarrie. Elokuvan pääosia esittävät Kevin Spacey, Gabriel Byrne, Stephen Baldwin, Pete Postlethwaite, Benicio del Toro ja Kevin Pollak.


title: Epäillyt

text: Kuusi miljoonaa dollaria maksanut elokuva ei aluksi herättänyt erityisesti kiinnostusta teattereissa, ja se jopa mahtui kuuluisan amerikkalaisen elokuvakriitikko Roger Ebertin vihatuimpien elokuvien listalle. Kymmenen vuotta ilmestymisestään Epäillyt on noussut kuitenkin yhdeksi arvostetuimmasta rikosdraamagenren elokuvista ja on esimerkiksi Internet Movie Databasen top 250 -listalla 50 parhaan joukossa (24. sija).


title: Epäillyt

text: Roger "Verbal" Kint (Spacey) on pienen luokan huijari, joka kertoo kuulusteluissa agentti Kujanille (Chazz Palminteri) kertomuksen tapahtumista, jotka johtavat verilöylyyn, joka on hiljaittain tapahtunut losangelelesilaisessa satamassa. Elokuvassa käytetään takaumia ja kertojan ääntä tarinan esittämiseen. Verbalin kertomuksesta muodostuu monimutkainen, kun hän yrittää kertoa, miksi hän ja rikoskumppaninsa olivat satamassa ja laivassa.


title: Epäillyt

text: Elokuva voitti kaksi Oscaria ja kolme BAFTAa. Oscareista Kevin Spacey voitti parhaan miessivuosan ja Christopher McQuarrie parhaan alkuperäisen käsikirjoituksen Oscarin. Epäillyt voitti parhaan elokuvan, käsikirjoituksen ja leikkauksen BAFTAn.


title: Epäillyt

text: San Pedron sataman edustalle ankkuroidun rahtilaivan kannella salaperäinen hahmo tappaa miehen ja sytyttää laivan liekkeihin. Seuraavana päivänä FBI-agentti Jack Baer ja Yhdysvaltain tulliviraston erikoisagentti Dave Kujan saapuvat San Pedroon tutkimaan laivan tulipaloa. Tulipalosta ovat selvinneet vain CP-vammainen ontuva huijari Roger "Verbal" Kint ja sairaalahoitoon siirretty unkarilainen mies. Baer kuulustelee unkarilaista, joka kertoo laivalla tapahtuneesta verilöylystä, jonka takana oli legendaarinen rikollisnero Keyzer Söze. "Verbal" Kint lupaa kertovansa viranomaisille laivan tapahtumista, jos häntä ei syytetä rikoksista.


title: Epäillyt

text: Kint kertoo Kujanille, että kuusi viikkoa sitten poliisiasemalle tuotiin viisi taparikollista: ammattirikolliseksi alkanut entinen poliisi Dean Keaton; temperamenttinen tappaja Michael McManus; hänen apurinsa Fred Fenster; autovaras Todd Hockney; ja Kint itse. Vankisellissä McManus suostutteli neljä muuta ryöstämään lahjottuja poliiseja, jotka hankkivat tienestejä kuljettamalla rikollisia New Yorkissa. Rikoksen jälkeen viisikko matkusti myymään ryöstösaaliinsa McManusin liittolaiselle "Redfootille", joka kuitenkin suostutteli heidät ryöstämään matkasalkun jalokivikauppiaalta. Viisikko varasti matkasalkun, jonka sisältö paljastui jalokivien sijasta heroiiniksi. Varkaiden ja Redfootin välisen kiistelyn jälkeen Redfoot kertoi, että hänellä on yhteyksiä lakimieheen nimeltä Kobayashi. Viisikko meni tapaamaan Kobayashia, joka väitti työskentelevänsä Keyzer Sözelle. Varkaat olivat rikollisuransa varrella ryöstäneet Sözelle kuuluneita tavarakuljetuksia, joten heidän on maksettava "velkansa" hävittämällä San Pedron satamaan ankkuroidun rahtilaivan lasti.


title: Epäillyt

text: Nykyhetkessä Kint kertoo Kujanille, että tarinan mukaan Söze oli turkkilainen rikollinen, jonka perhettä kiduttivat kilpailevan unkarilaisen rikollisjärjestön jäsenet. Söze tappoi omat perheenjäsenensä ja kaikki unkarilaiset rikolliset, heidän perheensä, sukulaisensa ja ystävänsä. Kun Söze lopetti tappamisen ja katosi salaperäisesti, hänestä tuli rikollisten keskuudessa myyttinen taruhahmo, jonka pelkkä olemassaolo on kiistelty asia. Kint kertoo myös, että Kobayashi tappoi Fensterin, joka ei suostunut tekemään Sözen tehtävää. Neljä muuta rikollista kidnappasivat Kobayashin ja uhkasivat tappaa hänet, jos Söze ei lopettaisi kiristämästä heitä. Kobayashi kuitenkin kertoi rikollisille, että heidän sukulaisensa ja ystävänsä murhataan, jos he uhmaavat Sözen käskyjä. Nelikko menee San Pedron satamaan, jossa rahtilaivan miehistö koostuu argentiinalaisista rikollisista. Rahtilaivalla on myös unkarilaisia rikollisia, jotka ovat ovat sopineet argentiinalaiset kanssa laivan lastin ostamisesta. Keatonin käskystä Kint jäi maihin, kun kolme muuta rikollista rynnäköivät laivalle ja tappoivat sekä argentiinalaiset että unkarilaiset. Keyser Söze saapui satamaan, tappoi hytissä piileskelevän matkustajan ja rikolliset ja sytytti laivan liekkeihin.


title: Epäillyt

text:
Nykyhetkessä Kujan ja Baer päättelevät, että laivan "lasti" oli matkustaja, joka oli saanut selville Sözen henkilöllisyyden. Unkarilaiset halusivat ostaa matkustajan argentiinalaisilta, jotta he olisivat voineet etsiä ja tappaa Sözen. Söze värväsi rikolliset ja lähetti heidät itsemurhatehtävälle, jotta hän olisi voinut tappaa matkustajan ja hävittää johtolangat polttamalla laivan. Kujan menee Kintin luokse ja kertoo päätelleensä, että Keyzer Söze on Dean Keaton, joka lavasti kuolemansa rahtilaivan kannella. Kint päästetään poliisiasemalta, mutta Kujan muistelee Kintin kertomusta ja käsittää, että Kint on ottanut tarinan avainsanat toimiston seinille ripustetuista monisteista. Poliisiasemalle saapuu myös faksi sairaalasta, jossa on unkarilaisen miehen kuvailemat Sözen kasvonpiirteet, jotka ovat samankaltaiset kuin Kintillä. Kujan käsittää, että Kint on Keyzer Söze, joka kertoi valheellisen kertomuksen. Kadulla Kintin ontuminen lakkaa ja hän alkaa kävellä normaalisti. Hän nousee henkilöautoon, jonka kuskina on Kobayashi. Kun Kujan pääsee kadulle, auto on ehtinyt ajaa tiehensä.
Ehdokkaana:


title: Wanessa

text: Wanessa (Wanessa Fodida Camargo Buaiz) (s. 28. joulukuuta vuonna 1982 Goiâniassa, Brasiliassa) on suosittu brasilialainen pop-laulaja. Hänen tyyliään on kuvailtu vastaavanlaiseksi kuin Mariah Careyn esittämä musiikki. Camargon isä on tunnettu country-muusikko Zezé di Camargo.


title: Israel Aerospace Industries

text: Israel Aircraft Industries (Bedek Aviation 1953) on israelilainen lentokoneenvalmistaja, joka tarjoaa myös muunnoksia ja järjestelmiä vanhoihin sotilaslentokoneisiin. Yhtiö perustettiin 1953 pääministeri David Ben-Gurionin, puolustusministeriön kansliapäällikkö Shimon Peresin myötävaikutuksella amerikanjuutalaisen Al Schimmerin johdolla. Vuonna 2005 yhtiöllä oli 14 000 työntekijää.


title: Israel Aerospace Industries

text: Yhtiö sovittaa Israelin ilmavoimien pääasiassa Yhdysvalloista hankkimia lentokoneita ja tarjoaa uudistuksia entisiin neuvostoliittolaisiin sotilaslentokoneisiin. Se valmistaa myös miehittämättömiä tiedustelulennokkeja.


title: Israel Aerospace Industries

text: Viimeisimmät suuret muunnokset liittyvät F-15I- ja F-16I-hävittäjiin ja uudistukset Israelin ilmavoimien F-4-hävittäjiin sekä Yasur 2000 ja CH-53-helikoptereihin sekä Dvora-vartiolaivoihin.


title: Israel Aerospace Industries

text: Yhtiö valmistaa myös Gabriel-merimaaliohjuksia sekä Phalcon Early Warning -lentokoneita sekä Arrow-torjuntaohjuksia.


title: Israel Aerospace Industries

text: Suomessa käytetään RUAG Aerospacen Israel Aircraft Industriesilta hankkimalla lisenssillä SF:n, Swiss Aircraft and System Enterprisesin ja Oerlikon-Contravesin valmistamaa miehittämätöntä lentotiedustelujärjestelmää RUAG Rangeria. Suomen lainsäädännössä on rajoituksia puolustusvälineiden kauppaan sotaa käyvien maiden kanssa.


title: Skara Brae

text: Skara Brae on myöhäiskivikautinen kylä Skotlannin Orkneysaarilla. Noin vuosina 3180–2500 eaa. asuttuna ollut kylä on tehty litteistä kivistä. Arvellaan, että kylä hylättiin ilmastonmuutoksen takia: kylmenevä ilmasto lopetti maanviljelyn. Kylä rakennettiin suureksi osaksi kivestä, koska saarilla oli niukasti puita. Niinpä se on parhaiten säilynyt neoliittinen kylä Euroopassa. Yhdessä muiden Orkneyn kivikautisten löytöjen kanssa se on Unescon maailmanperintökohde.


title: Mira Sorvino

text: Mira Katherine Sorvino (s. 28. syyskuuta 1967 Tenafly, New Jersey) on yhdysvaltalainen Oscar-palkittu näyttelijä.


title: Mira Sorvino

text: Sorvino kasvoi New Jerseyssä vanhempiensa ja kahden sisaruksensa kanssa. Hänen isänsä on amerikanitalialainen näyttelijä Paul Sorvino. Tämä ei halunnut lastensa aloittavan näyttelemistä nuorena ja Mira keskittyi akateemisiin opintoihinsa, vaikka esiintyikin high school -aikanaan teatterissa. Hän valmistui Harvardin yliopistosta Itä-Aasian tutkimusalasta.


title: Mira Sorvino

text: Valmistuttuaan yliopistosta Sorvino yritti kolme vuotta saada nimeä näyttelijänä. Hän työskenteli muun muassa tuotantoassistenttina elokuvayhtiössä. Vuoden 1993 elokuvaan "Amongst Friends" Sorvino palkattiin kolmanneksi apulaisohjaajaksi ennen siirtämistään roolittajaksi ja kuvaussihteeriksi. Lopulta hänelle tarjottiin elokuvan pääosaa. Sorvino sai ensimmäisestä roolityöstään hyvät arvostelut, mikä aukaisi hänelle lisää paikkoja näyttelijänä.


title: Mira Sorvino

text: Lopullisen läpimurtonsa Sorvino teki Woody Allenin elokuvassa "Rakkauden jumalatar", josta hän voitti parhaan naissivuosan Oscarin ja Golden Globen ja sai Bafta- ja SAG-palkintoehdokkuuden.


title: Mira Sorvino

text: Viime aikoina Sorvino on tehnyt lähinnä pienen budjetin riippumattomia elokuvia, kuten vuoden 2001 "Harmaa alue".


title: Mira Sorvino

text: "Taru sormusten herrasta" -elokuvat ohjanneen Peter Jacksonin mukaan Sorvinolta jäi rooli saamatta, koska Miramax-studion johtajana toiminut tuottaja Harvey Weinstein levitti Sorvinosta ikäviä huhuja.


title: Mira Sorvino

text: Sorvino on ollut naimisissa näyttelijä Christopher Backusin kanssa heinäkuusta 2004 lähtien. Pariskunnalla on kolme lasta, vuonna 2004 syntynyt tytär ja vuosina 2006 ja 2009 syntyneet pojat.


title: Mira Sorvino

text: Sorvino on poliittinen aktivisti ja Amnestyn jäsen.


title: Mira Sorvino

text:
Ehdokkaana:
Ehdokkaana:
Ehdokkaana:


title: Josephine Clofullia

text: Josephine Clofullia (1827–1875) oli sveitsiläissyntyinen parrakas nainen, joka esiintyi P. T. Barnumin "American Museumissa".


title: Josephine Clofullia

text: Clofullia, tyttönimeltään "Boisdechene", syntyi karvaisena ja kahdeksan vuoden iässä hänen partansa oli jo viiden senttimetrin mittainen. 14-vuotiaana hän ryhtyi kiertämään Eurooppaa, aluksi isänsä ja agenttinsa kanssa, myöhemmin kahdestaan isänsä kanssa. Pariisissa hän tapasi taidemaalari Fortune Clofullian ja meni tämän kanssa naimisiin. Clofullia imitoi partansa kanssa myös Napoleon III:ta ja sai tältä lahjaksi suuren timantin.


title: Josephine Clofullia

text: Elämänsä aikana Clofullia synnytti kaksi lasta, joista vuonna 1851 syntynyt tytär kuoli lapsena. Hänen toinen lapsensa "Albert"-niminen poika, oli yhtä karvainen kuin äitinsä.


title: Josephine Clofullia

text: Myöhemmin elämänsä varrella Clofullia muutti isänsä, poikansa ja aviomiehensä kanssa Yhdysvaltoihin, missä he liittyivät P. T. Barnumin sirkukseen. Barnumin sirkuksessa Clofullian parran pituudeksi ilmoitettiin virallisesti kuusi tuumaa (15,24 cm). Hän esiintyi yhdessä poikansa Alberttin kanssa.


title: Josephine Clofullia

text: Vuonna 1853 William Charr haastoi Clofullian oikeuteen väittäen tämän olevan todellisuudessa mies ja petkuttaja. Lääkärien tutkimuksissa Clofullia todettiin naiseksi ja syytteet hylättiin. Tapaus sai aikanaan huomattavasti julkisuutta ja sitä epäiltiin Barnumin mainoskikaksi.


title: Amorilaiset

text:
Amorilaiset eli amurrulaiset olivat länsiseemiläisiä paimentolaisia, joita asui kolmannella vuosituhannella
Pohjois-Arabiassa ja Syyriassa. Heitä vaelsi sieltä nykyisen Irakin alueelle Mesopotamiaan noin vuoden 2000 eaa. tienoilla. Sumerilaiset käyttävät amorilaisten maasta nimeä Martu, akkadilaiset Amurru.
Amorilainen Ishbi-Erra kaapasi vallan Sumerissa Isinissä, ja perusti sinne oman dynastiansa.
Moneen muuhunkin sumerilaiseen ja akkadilaiseen kaupunkiin ilmestyi amorilaisia kuninkaita, muun muassa Babyloniin ja Assuriin. Jotkut tutkijat ovat väittäneet Aabrahamin olevan amorilainen. Amorilaisiin lukeutuu myös Vanhan Assyrian ja Marin mainitsema Maru-Jamina eli Binu-Jamina, voimakas ja Assyrian pelkäämä paimentolaisheimo, jota on pidetty joskus israelilaisina.


title: Amorilaiset

text:
Amorilaiset eli amurrulaiset, amurrilaiset olivat Arabian pohjoisosassa ja Syyriassa olevia seemiläisiä muinaisen Amurrun maan asukkaita, joita eli Mesopotamiassa Sumerin alueella tilkkuina joskus 2000 eaa. He tuhosivat Sumerin yhdessä elamilaisten kanssa.
Amorilaiset tunketuivat Sumeriin vallaten siellä kaupungin toisensa perään.
Toisen näkemyksen mukaan suurta amorilaisten vaellusta ei tapahtunut Sumerin romahtaessa, vaan amorilaiset käyttivät elamilaisten hyökkäysten aiheuttamaa sekasortoa hyväkseen.
Amurrulaiset näyttävät asuneen jossain Syyrian tienoilla. Urin III dynastian aikaiset savitaulut pitävät amurrulaisia paimentolaisina, mutta tämä ei pitäne kuin osin paikkansa.
Amorrilaiset ovat hepreaksi ’emōrî, egyptiksi Amar, Akkadiksi Tidnum tai Amurrūm ja Sumeriksi MAR.TU tai Martu. Amorilaisten valta oli suuri mm. Marissa
Pohjois-Mesopotamiassa 1800 – 1750 eaa.


title: Gutilaiset

text: Gutilaiset (sutilaiset) olivat Iranin vuoristosta lähtöisin oleva kansa, joka noin 2200–2150 eaa. tunkeutui nykyisessä Irakissa sijaitsevaan Mesopotamiaan ja hävitti Akkadin imperiumin rippeet.


title: Gutilaiset

text: Gutilaiset tulivat Zagros-vuoristosta missä he elivät Hamadanin ympäristössä. He hallitsivat osia Mesopotamiasta noin sadan vuoden ajan, mutta hedän valtakaudellaan alueella oli myös itsenäisiä kaupunkivaltioita kuten Lagaš.


title: Väsymys

text: Väsymys on kehon tila, jossa energia ja elinvoimat ovat vähentyneet. Vireys palaa levolla. Väsymystä on monta lajia: fyysinen väsymys, henkinen väsymys, kyllästyminen.


title: Väsymys

text: Ihmisen keskittymiskyky huononee silloin, kun häntä nukuttaa eli hänen ollessaan väsynyt. Ihminen tarvitsee unta, vaikkei joskus huomaisikaan tätä. Kun ihminen saa nukutuksi, keskittymiskykykin paranee.


title: Väsymys

text: Ihmisen keho tarvitsee toimiakseen kunnolla säännöllistä lepoa unen muodossa. Unen aikana keho palautuu vireäksi. Ihminen pystyy valvomaan arviolta pari vuorokautta nukkumatta. Nukkumatta olemisen seuraamuksena väsymys herpaannuttaa aisteja ja syntyy huomaamattomia ns. mikrounia (muutaman sekunnin pituisia unia).


title: Väsymys

text: Unilääkkeillä voidaan edesauttaa nukahtamista. Kemiallinen uni ei kuitenkaan aina palauta kehon vireyttä ja toimintakykyä.


title: Väsymys

text: Fyysinen väsymys tarkoittaa fyysisen suorituskyvyn laskua lihaksistoon syntyvän maitohapon seurauksena. Lihasten väsymys vähenee ja poistuu, kun verenkierto vie maitohappoa pois ja tuo tilalle hapekasta verta.


title: Väsymys

text: Henkinen väsymys voi johtua monesta tekijästä. Ihmisen suorittama työ on fyysisesti raskasta, ja lopulta siihen väsyy henkisestikin. Henkinen väsymys tulee myös fyysisesti kevyestä työstä, joka jatkuu ilman taukoa liian pitkään. Henkistä väsymystä aiheuttaa myös työ, joka ei ole tarkoituksenmukaista tai jolla ei ole päämäärää tai merkitystä.


title: Bofors FH-77B

text: Bofors FH-77B ("15,5 cm Haubits 77") on ruotsalaisen Boforsin valmistama 155 mm:n hinattava haupitsi, joka perustuu israelilaisen Soltamin uudistaman neuvostoliittolaisen M-46:n uudistamiseen. Bofors yritti myydä 1980-luvulla kyseistä tykkityyppiä 1 500 kappaletta Intiaan, mutta Bofors-skandaalin vuoksi niitä myytiinkin lopulta vain 410 kappaletta.


title: Bofors FH-77B

text: Tykkiryhmän muodostaa 14–15 miestä, tulitoimintaan tarvittava vähimmäismäärä on viisi miestä: johtaja, ampuja ja kolme lataajaa. Tykin kantama on 21 kilometriä, enimmillään 24 km käyttämällä perävirtausyksiköllä varustettuja kranaatteja. Tykillä kyetään ampumaan kolme laukausta kahdeksassa sekunnissa tai kuusi laukausta 25 sekunnissa. Tykin lavetissa on erikoisuutena apumoottori, joka avustaa sitä hinaavaa raskasta kuorma-autoa maasto-olosuhteissa. Kuljettaja hallitsee apumoottoria ohjaamosta käsin. Vetoautona käytetään raskasta Scania SBA111 -maastokuorma-autoa.


title: William McNeill

text: William Hardy McNeill (31. lokakuuta 1917 Vancouver, Brittiläinen Kolumbia – 8. heinäkuuta 2016 Torrington, Connecticut, Yhdysvallat) oli kanadalainen historioitsija. Hän oli yksi arvostetuimmista historioitsijoista ja historian emeritusprofessori Chicagon yliopistossa.


title: William McNeill

text: McNeillin tunnetuimmalla teoksella "The Rise of the West" (1963) on ollut merkittävä vaikutus historiantutkimukseen. Kirjassa McNeill tutki vanhojen kulttuurien vaikutuksia toisiinsa ja erityisesti läntisen kulttuurin dramaattista vaikutusta 1500-luvulta lähtien.


title: William McNeill

text: McNeillin isä oli teologi James T. McNeill ja hänen poikansa on historioitsija J. R. McNeill. 2000-luvun alussa McNeill kirjoitti yhdessä poikansa kanssa kirjan "Verkottunut ihmiskunta" ("The Human Web"), jossa he pyrkivät esittämään maailmanhistorian mahdollisimman kompaktisti ja helppolukuisesti.


title: 130 mm kanuuna M-46

text: 130 mm kanuuna M-46, lyhyemmin M-46, (ven. 130-мм пушка M-46) on neuvostoliittolainen 130 millimetrin raskas kenttäkanuuna. Tykki on vedettävä ja siinä on haaralavetti. Putki on poikkeuksellisen pitkä, 58 kaliiperia. Pitkä putki mahdollistaa suuren kantaman ja laajan ampuma-alan. Tykissä on sivusuunnassa avautuva kiilalukko ja se on käsin ladattava. Lavetista on olemassa kaksi eri versiota, joista toisessa on kaksi pyörää ja toisessa neljä.


title: 130 mm kanuuna M-46

text: M-46-kanuuna suunniteltiin Permissä tehtaassa numero 172 vuosina 1946–1950. Ja sen tuotanto aloitettiin vuonna 1950. Tykki esiteltiin julkisuudessa ensi kerran vuonna 1954, minkä takia siitä länsimaissa käytettiin nimitystä M1954. Kiinalainen malli 59-kanuuna on kopio M-46:sta.


title: 130 mm kanuuna M-46

text: M-46:tta alettiin korvata Neuvostoliitossa 152 millimetrin 2A36 Giatsint-B (M1976) -kanuunalla, sekä vuodesta 1978 152 millimetrin 2S5 Giatsint-S -telakanuunalla.


title: 130 mm kanuuna M-46

text: Neuvostoliitto myi Intialle 550 kappaletta M-46:ia, jotka Intia yritti korvata Bofors FH-77B:llä. Bofors-skandaalin vuoksi niitä toimitettiin kuitenkin 1 500:n asemesta vain 410 kappaletta.


title: 130 mm kanuuna M-46

text: M-46-kanuunat ovat olleet 1960-luvulta lähtien Suomen kenttätykistön käytössä nimikkeellä 130 K 54. Myöhemmin tykit annettiin liikkuvien rannikkotykistöpattereiden käyttöön.


title: Gerald Bull

text: Gerald Vincent Bull (2. maaliskuuta 1928 – 22. maaliskuuta 1990 Bryssel) oli Kanadassa syntynyt aseiden suunnittelija, joka erikoistui etenkin tykkien kehittämiseen. Monesti häntä pidetäänkin 1900-luvun johtavana tykkien suunnittelijana . Monet edelleen käytössä olevat pitkän kantaman tykit ja niiden ammukset hyödyntävät Bullin kehittämiä ratkaisuja. 1980-luvulla Bull työskenteli Irakin diktaattori Saddam Husseinin kanssa niin sanotun supertykin kehittämiseksi ja ilmeisesti työnsä takia hän joutui salamurhaajan uhriksi asunnossaan Brysselissä.


title: Gerald Bull

text: Gerald Vincent Bull syntyi North Bayssä Kanadan Ontariossa 2. maaliskuuta 1928. Perheessä oli kymmenen lasta. Bullin äiti kuoli Bullin ollessa vain 3-vuotias ja asianajajana työskennellyt isä hylkäsi perheen Bullin kasvaessa tätinsä luona. Myöhemmin hän osoittautui lahjakkaaksi opiskelijaksi ja hänestä tuli siihenasti nuorin Toronton yliopistosta tohtorinarvon saanut henkilö. Vuonna 1951 hän aloitti työnsä Canadian Armament and Research Development Establishmentissa eli CARDE:ssa. Bull menestyi insinöörinä ja hän kehitti esimerkiksi halvan vastineen tuulitunnelille käyttäen pienoismallin ampuvaa putkea ja suurnopeuskameraa. Hänet ylennettiin nopeasti aerofysiikan yksikön johtajaksi. Bullin urakehitystä alkoi kuitenkin pian haitata hänen inhonsa byrokratiaa kohtaan ja hän erosi CARDE:n palveluksesta vuonna 1961. Sittemmin hän omistautui haaveelleen suunnitella maailman paras tykki ja hän pyrki työllistymään kenelle tahansa, joka tarjosi mahdollisuuden haaveen toteuttamiseen.


title: Gerald Bull

text: CARDE:lta erottuaan Bull myi Yhdysvalloille idean satelliittien laukaisusta tykkien avulla. Hän aloitti kokeet osana amerikkalais-kanadalaista High Altitude Research Project eli HARP-ohjelmaa. Bull rakennutti Vermontin ja Quebecin vastaiselle rajalle pienen koekeskuksen ja käytti kokeissaan muunneltua Yhdysvaltain laivaston 16 tuumaista tykkiä. Tykkiin rakennettiin 36 metriä pitkä piippu ja se saattoi ampua noin 180 kilon painoinen kappale 180 kilometrin korkeuteen. Kanadan hallitus ei lopulta kiinnostunut hankkeesta vaan lopetti sen rahoituksen ilmeisesti joidenkin Bullin CARDE:lle jääneiden vihamiesten vaikutuksesta.


title: Gerald Bull

text: Bull ei lannistunut takaiskussta vaan etsi jälleen töitä eri tahoilta. Vuonna 1967 hän perusti Space Research Corporation of Quebec -nimisen yhtiön, joka sai sopimuksia Yhdysvaltain armeijalta ja myi onnistuneesti myös osana HARP-hanketta kehitettyjä pitkän kantaman ammuksia Israeliin. Vuonna 1976 yhtiö perusti Euroopan osastonsa nimeltä Space Research Corporation International, josta 45 % omisti belgialainen ammustenvalmistaja Poudreries Reunies de Belgique. Uuden rahoituksen turvin Bull kehitti 150 mm GC-45-tykin. Asiakas tykille löytyi Etelä-Afrikasta, joka halusi päihittää Kuuban Angolassa käyttämät neuvostoliittolaiset M-46 -kenttäkanuunat. Vuonna 1977 Etelä-Afrikka osti 20 % osuuden Space Research Corporation of Quebecistä ja alkoi valmistaa Bullin GC-45-tykkiä nimellä G5. Tykillä oli olemassaolleista tykeistä pisin kantama aina 1900-luvun loppuun saakka. Menestystä seurasi kuitenkin jälleen takaisku. Yhdistyneet kansakunnat olivat asettaneet Etelä-Afrikalle aseidenvientikiellon ja Bull tuomittiin Yhdysvalloissa laittomasta aseiden välityksestä kuudeksi kuukaudeksi vankilaan. Vararikon kokenut Bull muutti tuomionsa jälkeen Belgian Brysseliin, jossa hän teki yhteistyötä Kiinan ja Irakin kanssa.


title: Gerald Bull

text: Irakin–Iranin sotaa käyvä Saddam Hussein kiinnostui Bullin tykeistä iranilaisten päihittämiseksi. Vuonna 1985 Irakille toimitettiin 200 GC-45-tykkiä, jotka aseidenvientikiellon kiertämiseksi lähetettiin irakin liittolaismaa Jordanian kautta. Tykit valmisti lisenssillä Itävallan valtionyhtiö Voest-Alpine. Vuonna 1987 Irakilaiset suostuteltiin rahoittamaan toinen hanke, jolle Bull antoi nimen "Project Babylon". "Baby Babylon"-nimistä pientä prototyyppiä kokeiltiin Mosulin lähistöllä. Valmiin tykin oli tarkoitus painaa 2 100 tonnia ja uutisoinnin mukaan tykin oli tarkoitus valmistua koeammuntoja varten vuoteen 1991 mennessä. Tykkiä varten tilattiin osia alihankkijoilta, joille annettiin erilaisia selityksiä osien käyttötarkoituksesta. Joitakin osia kutsuttiin öljyputkiksi kuvitteelliselle Irakin teollisuus ja mineraaliministeriölle ja joidenkin osien väitettiin olevan osa patoporttia.


title: Gerald Bull

text: Bull luovutti tietoja hankkeesta Israelin ja Yhdistyneen kuningaskunnan tiedustelupalveluille. Kansainvälinen media ja myös Irakin hallituksen tahot esittivät tykkiä käytettävän mahdollisesti Israelia vastaan, mutta on epäselvää olisiko se ollut käytännössä mahdollista. Tykki ei kuitenkaan ollut ainoa Bullin hanke, vaan hän oli kehittämässä Irakille myös neuvostoliittolaiseen Scud-ohjukseen perustuvaa monivaiheista pitkän kantaman ohjusta. Ohjuksella voitaisiin tehdä iskuja Iranissa, mutta myös mahdollisesti Israeliin. Israelissa hanketta pidettiin uhkana etenkin, kun Irak oli käyttänyt sodan aikana kemiallisia aseita Irania vastaan. Joidenkin lähteiden mukaan Bullia varoitettiin luopumaan hankkeistaan, mutta hän ei ilmeisesti varoituksista välittänyt.


title: Gerald Bull

text: 22. maaliskuuta 1990 Bull löydettiin asunnostaan Brysselissä pääsään viisi ampumahaavaa. Murha oli tehty 7.65 mm pistoolilla ja laukaukset oli ammuttu lähietäisyydeltä. Bullilla oli asunnossaan noin 20 000 dollaria käteistä, johon ei oltu koskettu. Bullin naapurit eivät kuulleet laukaisuja. Seuraavassa kuussa Britannian tulli takavarikoi Irakiin lähetettyjä öljyputkiksi nimettyjä tykin osia Teesportin satamassa. Kaikkiaan 52:ta tykin osasta 44 oli kuitenkin lähetetty jo aikaisemmin Irakiin. Yhdistyneiden kansakuntien tarkastajat tuhosivat supertykin Irakissa Persianlahden sodan jälkeen. Bullin vaikutus muiden tykkien kehityksessä oli huomattava. Etelä-Afrikan G5 haupitsista johdettuja tykkejä on edelleen käytössä eri maiden asevoimissa ja vielä vuoden 2000 jälkeen kehitetyt pitkän kantaman tykit ja niiden ammukset perustuvat suurelta osin Bullin kehittämille ratkaisuille.


title: Ovda

text: Ovda on lähellä Eilatia sijaitseva sotilaslentokenttä, jolle laskeutuvat myös pitkänmatkan siviililentokoneet siksi, että Eilatin keskustassa oleva lentokenttä on kiitotieltään liian lyhyt pitkän matkan koneille ja siksi että Israelin kotimaan lentoliikenne on ohjattu Eilatin lentokentälle.


title: Beluga

text: Beluga voi viitata seuraaviin:


title: Nathuram Godse

text: Nathuram Vinayak Godse (19. toukokuuta 1910 – 15. marraskuuta 1949) oli kiihkomielinen hinduradikaali, joka murhasi Mahatma Gandhin Birla Housessa, New Delhissä 30. tammikuuta 1948. Godse tuomittiin kuolemaan ja hänet hirtettiin 15. marraskuuta 1949.


title: Jarmo Jamalainen

text: Jarmo Jamalainen (s. 2. kesäkuuta 1959 Vanaja) on suomalainen jääkiekkovalmentaja ja entinen pelaaja.


title: Jarmo Jamalainen

text: Hän on pelannut pitkällä pelaajaurallaan SM-liigaa Ilveksessä, Ässissä, KalPassa ja Tapparassa. Ulkomailla Jamalainen pelasi Ruotsissa ja Italiassa.


title: Jarmo Jamalainen

text:
Valmentajaurallaan Jamalainen on pääasiassa toiminut Ilveksen organisaatiossa, ensin 2001–2002 A-Nuorissa Mikko Mäkelän parina ja 2003–2005 edustusjoukkueen 2. valmentajana. 2002–2003 kaudella Jamalainen kävi hakemassa päävalmennuskokemusta Ruotsin 3. divisioonassa Lund Giantsin joukkueessa. Kaudella 2006–2007 Jamalainen valmensi Kiinan maajoukkuetta. Jamalainen valittiin marraskuussa 2007 Kirkkonummen Salamoiden valmentajaksi kauden aloittaneiden valmentajien Jyrki Tuukkasen ja Paul Högbackan irtisanouduttua.
Jamalainen sai huippuvalmentajatutkinnon valmiiksi keväällä 2003.


title: Aleksandrs Semjonovs

text: Aleksandrs Semjonovs (s. 8. kesäkuuta 1972 Riika, Latvian SNT) on latvialainen uransa päättänyt jääkiekkoilija. Semjonovs on pelasi urallaan toistasataa maaottelua Latvian maajoukkueessa. Semjonovs vieraili vuoden verran Suomenkin kaukaloissa Hermeksessä kaudella 95–96 silloisessa I-Divisioonassa, pelaten 43 ottelua tehoilla 20+20=40. Nykyisin Semjonovs toimii ruotsalaisen IFK Arboga IK:n toimitusjohtajana.Yhteensä: 158 ottelua tehoilla 38+33=71.


title: Píndos

text: Píndos () on vuoristo Manner-Kreikassa. Se halkaisee Kreikan pohjois-eteläsuunnassa ja erottaa Epeiroksen kreikkalaisesta Makedoniasta ja Thessaliasta. Vuoriston korkein huippu on koko Kreikan toiseksi korkein vuori Smólikas, jonka korkeus on 2 637 metriä.


title: Píndos

text: Píndos on Kreikan laajin vuoristo ja Smólikaksen lisäksi myös monet muut maan korkeimmista vuorenhuipuista sijaitsevat sen alueella. Vuoriston pituus on noin 160 kilometriä ja se ulottuu Albanian rajalta Korintinlahdelle ja aina Peloponnesoksen niemimaan pohjoisosaan. Vuoristo on syntynyt noin 65 miljoonaa vuotta sitten, ja se on geologisesti Alppien jatke Balkanilla. Píndosta kutsutaan usein ”Kreikan selkärangaksi”. Vuoristo jaetaan usein "Pohjoiseen Píndokseen" (Βόρεια Πίνδος, "Vóreia Píndos"), joka sijaitsee Epeiroksen ja Länsi-Makedonian välissä, ja "Eteläiseen Píndokseen" (Νότια Πίνδος, "Nótia Píndos"), joka sijaitsee Epeiroksen ja Thessalian välissä. Píndoksen osia ovat muun muassa Athamaniká- eli Tzoumérka-vuoret sekä Ágrafa-vuoret.


title: Píndos

text: Píndokselta saavat alkunsa muun muassa joet Aliákmonas, Árachthos, Achelóos, Aóos ja Pineiós. Vuoristossa on useita rotkoja, joista suurin on Euroopan pisimpiin ja syvimpiin kuuluva Víkoksen rotko. Pohjoisen Píndoksen alueella sijaitsee Pohjoisen Píndoksen kansallispuisto, joka yhdistää Píndoksen kansallismetsän, Víkoksen–Aóoksen kansallismetsän ja muita suojelualueita. Píndos-vuoriston laidalla sijaitsee Metéoran alue, joka on Unescon maailmanperintökohde.


title: Delhin pommi-iskut 29. lokakuuta 2005

text: Delhin pommi-iskut 29. lokakuuta 2005 tapahtuivat, kun kolme pommia räjähti Delhissä, Intiassa. Terrori-iskut surmasivat 62 ihmistä ja lähes 200 loukkaantui. Kashmirilainen Inqilabi-äärijärjestö ilmoitti tehneensä iskut.


title: Tanur

text: Tanur () on pieni kaupunki eteläisessä Intiassa, Keralan osavaltiossa.


title: Tanur

text: Tanur oli yksi ensimmäisistä portugalilaisten siirtokunnista Intiassa. Pyhän Francis Xavierin uskotaan vierailleen siellä vuonna 1546.


title: Tanur

text: Kolme kilometriä Tanurista etelään sijaitsee Vishnulle omistettu Keraladeshpuramin temppeli, jonka uskotaan olevan yksi Keralan vanhimmista hindutemppeleistä.


title: Teemu Lassila

text: Teemu Tapio Lassila (s. 26. maaliskuuta 1983 Helsinki) on suomalainen jääkiekkomaalivahti ja lajin maailmanmestari, joka edustaa monikansallisessa EBEL-liigassa pelaavaa Orli Znojmoa.


title: Teemu Lassila

text: Kasvattajaseuransa TPS:n lisäksi Lassila on pelannut muun muassa Djurgårdens IF:n, Hämeenlinnan Pallokerhon ja Metallurg Novokuznetskin paidassa. Lassilan uran toistaiseksi paras saavutus on MM-kulta. Hän on saavuttanut myös SM-kultaa kaudella Tapparassa sekä kahdesti SM-hopeaa: TPS:ssa kaudella ja HPK:ssa . Lassilan pelityyliin kuuluu tietynlainen aggressiivisuus; maalivahti otti kauden 2009–2010 pudotuspeleissä enemmän rangaistuksia kuin jotkut täysipainoisesti pelanneet HPK:n kenttäpelaajat.


title: Teemu Lassila

text: Lassila nousi nopeasti junioreista edustusjoukkueeseen. Kaudella Lassila nousi Turun Palloseuran ykkösmaalivahdiksi ohi kokeneen Jason Elliottin. Seuraavana kesänä Nashville Predators varasi Lassilan NHL:n neljännellä kierroksella. Kaudeksi Lassila teki sopimuksen Elitserien-seura Djurgårdens IF:n kanssa. Odotukset Ruotsissa olivat kovat, sillä Djurgårdenin maalivahtina pelasi edellisellä kaudella NHL-maalivahti José Théodore.


title: Teemu Lassila

text: Kaksi kautta Ruotsissa vietettyään Lassila halusi jälleen palata tuttuun SM-liigaan. Hänestä olivat kiinnostuneet monet joukkueet, muun muassa Saimaan Pallo ja TPS. Miehen lopullinen valinta oli kuitenkin Hämeenlinnan Pallokerho, jonka kanssa hän teki kahden vuoden sopimuksen vuoteen 2009 saakka. HPK:ssa jatkoi yllättäen myös edellisellä kaudella hyvin pelannut Andy Chiodo, joka vei valtaosan peliajasta ja Lassila pääsi pelaamaan vain yksittäisiä otteluita. Lassilan pelivirettä pidettiin yllä muun muassa lainaotteluilla Mestiksessä pelaavissa Lempäälän Kisassa ja Kiekko-Vantaassa.


title: Teemu Lassila

text: Maaliskuussa 2011 Ilta-Sanomien urheilutoimittaja Petteri Linnavalli arvioi Teemu Lassilan SM-liigan runkosarjan () toiseksi parhaaksi maalivahdiksi Eero Kilpeläisen jälkeen. Toukokuussa 2011 Lassila pelasi ensimmäisen arvokisamaaottelunsa Slovakian MM-kisoissa alkusarjapelissä Latviaa vastaan. Välisarjassa hän pelasi Saksaa vastaan, mutta vaihdettiin pois maalilta toisessa erässä Saksan neljännen maalin jälkeen. Välisarjan ottelussa Venäjää vastaan hänet vaihdettiin kentälle jo ottelun viidennellä minuutilla ja hän pelasi nollapelin eikä päästänyt maalia edes ottelun päättäneessä rangaistuslaukauskilpailussa.


title: Teemu Lassila

text: Lassila pelasi kauden 2011–2012 Metallurg Novokuznetskissa KHL:ssä ja kauden 2012–2013 Barys Astanassa samassa sarjassa. Hän aloitti KHL:ssä myös kauden 2013–2014, joukkueenaan Avangard Omsk, mutta siirtyi joulukuussa 2013 Ruotsin pääsarjan SHL:n Växjö Lakersiin. Vuonna 2014 Lassila palasi TPS:ään. Marraskuussa 2015 hän sai seitsemän ottelun pelikiellon huitaustuaan Porin Ässien Josh Grattonia mailalla kasvoihin. Keväällä 2017 Lassila voitti ensimmäisen Suomenmestaruutensa Tapparan väreissä.


title: Teemu Lassila

text: 7.6.2017 netissä uutisoitiin Lassilan siirtyvän Tapparasta Slovakian Extraliigassa pelaavaan HC 05 Banská Bystricaan.


title: Teemu Lassila

text: Teemu Lassilan isä Hannu Lassila on uransa lopettanut jääkiekkomaalivahti ja jääkiekon Suomenmestari kaudelta .


title: Juha Reini

text: Juha Reini (s. 19. maaliskuuta 1975 Kokkola) on uransa lopettanut suomalainen jalkapalloilija. Hän pelasi oikealla laidalla joko puolustajana tai keskikentällä, mutta viimeiset vuodet Hollannissa myös keskuspuolustajana.


title: Juha Reini

text: Reini on Kokkolan Pallo-Veikkojen kasvatti. Jälkimmäisessä hän pelasi myös ensimmäiset aikuisten ottelunsa. Veikkausliiga-debyyttinsä Reini teki kaudella 1996 Vaasan Palloseurassa, jonka kanssa hän saavutti SM-hopeaa kahdesti. Hän pelasi 1998–2002 belgialaisessa KRC Genkissä, jossa hän voitti kaksi Belgian mestaruutta vuosina 1999 ja 2002, ja yhden Belgian Cup-mestaruuden vuonna 2000. Vuosina 2002–2006 Reini pelasi alankomaalaisessa AZ:ssa, jossa lukuisten loukkaantumisten vuoksi joutui tyytymään vähäiseen peliaikaan. Reini palasi kahdeksan kansainvälisillä kentillä pelaamansa ammattilaisvuoden jälkeen Kokkolaan vuonna 2006 ja päätti uransa Suomen Cupin loppuotteluun KPV:ssä. Suomen maajoukkueessa hän pelasi 23 A-maaottelua ja yhdeksän nuorten maaottelua.


title: Juha Reini

text: Vuosina 2006–2010 saakka Reini toimi AZ:n pelaajatarkkailijana ensin Skandinaviassa ja myöhemmin pelkästään Suomessa. Reini nimitettiin Vaasan Palloseuran urheilutoimenjohtajaksi syyskuussa 2008. Toukokuusta 2009 lähtien hän kantoi yhdessä Petri Vuorisen kanssa myös seuran edustusjoukkueen valmennusvastuun. Syksyllä 2009 Reini ilmoitti eroavansa tehtävistään VPS:ssa henkilökohtaisiin syihin vedoten.


title: Juha Reini

text: Vuosina 2010–2013 Reini toimi useiden suomalaisten maajoukkuepelaajien managerina jalkapalloagentti Tapio Raatikaisen kanssa. Asiakkainaan kaksikolla oli muun muassa Teemu Pukki, Joona Toivio, Kasper Hämäläinen ja Jere Uronen. Kesällä 2013 hän otti vastaan Turun Palloseuran toimitusjohtajan paikan, toimien virassa tammikuuhun 2015 saakka. Sen jälkeen hän siirtyi TPS:n urheilutoimenjohtajan virkaan, josta erosi kesällä 2015 vedoten haluunsa jatkaa uraansa valmennustehtävissä.


title: Juha Reini

text: Reini on toiminut Yle Urheilun asiantuntijana vuodesta 2002 alkaen. Tämän lisäksi Reini on toiminut Suomen Palloliiton huippujalkapallovaliokunnan jäsenenä vuosina 2006–2012.


title: Juuso Riksman

text: Juuso Anreas Riksman (s. 1. huhtikuuta 1977 Helsinki) on suomalainen vuonna 2016 pelaajauransa lopettanut jääkiekkomaalivahti.


title: Juuso Riksman

text: Riksman on Espoon Palloseuran kasvatti. SM-liigassa hän pelasi HIFK:ssa, Ilveksessä, Ässissä, Jokereissa ja Bluesissa, sekä ykkösdivioonassa Hermeksessä, Haukoissa ja FPS:ssä. Lisäksi hän pelasi Ruotsissa Kirunassa, Modossa ja Färjestadissa. Kaudeksi 2007–2008 hän teki sopimuksen NHL-seura St. Louis Bluesin kanssa, mutta pelasi vain yhden ottelun Bluesin farmijoukkue Peoria Rivermenissä. Hän siirtyi kesken kauden pelaamaan Ruotsiin ja sieltä vielä Venäjälle. Huhtikuussa 2008 hän solmi kahden vuoden sopimuksen Jokereiden kanssa. Jokereissa hän pelasi kaudet 2008–2010. Kaudella 2008–2009 hänet valittiin SM-liigan runkosarjan parhaaksi pelaajaksi. Hän solmi kaudeksi 2010–2011 sopimuksen HIFK:n kanssa ja voitti Suomen mestaruuden ja hänet valittiin liigakauden parhaaksi maalivahdiksi. Kaudella 2011–2012 Riksman loukkaantui ja joutui leikkaukseen. Kauden 2012–2013 hän edusti Bluesia. Kaudeksi 2013–2014 Riksman siirtyi Ässiin. Ässissä Riksman pelasi kaksi kautta ja johdatti joukkueen jälkimmäisellä kaudella playoffseihin, joissa kuitenkin tuli noutaja heti karsintakierroksella Espoon Bluesia vastaan. Ässien päätettyä olla tarjoamatta enää sopimusta Riksmanille, hän pelasi vielä vuoden ajan Italiassa ja Itävallassa kunnes lopetti uransa keväällä 2016.


title: Juuso Riksman

text: Kaudella 2013–2014 Riksman nousi SM-liigan kaikkien aikojen nollapelitilaston kärkeen. 29. lokakuuta 2013 hän pelasi 39:nnen nollapelinsä SM-liigassa. Kaikkiaan Riksman pelasi urallaan 41 nollapeliä. Eero Kilpeläinen ohitti Riksmanin nollapelitilaston kärjessä vuonna 2017.


title: Trevor Gallant

text: Trevor Gallant (s. 10. tammikuuta 1975 London, Ontario, Kanada) on kanadalainen jääkiekkoilija. Hän on pelannut urallaan useassa eri maassa.


title: Trevor Gallant

text: Aikuisten sarjoissa Gallantin ensimmäinen kausi oli 1996–1997, jolloin hän pelasi Suomessa. Gallant siirtyi Pohjois-Amerikasta I-divisioonassa pelanneeseen Hermekseen. Hän pelasi hyvän alkukauden ja teki 16 ottelussa tehot 7+17. SM-liigaseura Tappara otti miehen riveihinsä loppukaudeksi Hermeksestä.


title: Trevor Gallant

text: Kauden 1997–1998 Gallant pelasi Team Canadan mukana ja seuraavaksi kaudeksi hän siityi Serie A:han Asiagoon. Kaudeksi 1999–2000 palasi Pohjois-Amerikkaan ECHL:ssä pelaavan Arkansas RiverBladesin riveihin. Vuoden Gallant pelasi Arkansasissa ja siirtyi sen jälkeen Britannian superliigaan Manchester Stormiin. Manchesterissa Gallant pelasi kaksi kautta. Hänet valittiin ensimmäisenä Manchesterin kaudellaan joukkueen parhaaksi pelaajaksi.


title: Trevor Gallant

text: Manchesterista Gallant siirtyi kaudeksi 2002–2003 EC Bad Nauheimiin, joka pelasi Saksan toiseksi korkeimmalla sarjatasolla. Kaksi kautta Gallant pelasi Bad Nauheimissa, kunnes siirtyi samalla sarjatasolla pelanneeseen Straubing Tigersiin. Straubingissa Gallant pelasi neljänä kautena. Ensimmäisellä kaudellaan hän oli Saksan 2. Bundesliigan pudotuspelien paras pistemies ja toisella kaudellaan Straubing nousi DEL-liigaan. Kaudet 2006–2007 ja 2007–2008 hän aloitti Straubingissa, mutta siirtyi kummallakin kaudella kesken toiseen joukkueeseen. Vuonna 2007 hän pelasi loppukauden Elite Ice Hockey Leaguen Nottingham Panthersissa ja kevään 2008 Itävallan pääsarjassa Vienna Capitalsissa. Wieniläisjoukkueeseen hän palasi kaudeksi 2008–2009.


title: Trevor Gallant

text: Gallant on pelannut koko uransa yli piste/ottelu -tahdilla, tosin hän on pelannut pääasiassa alasarjoissa ja Euroopan keskitason sarjoissa.


title: Alan Alda

text: Alan Alda (oik. Alphonso Joseph D’Abruzzo, s. 28. tammikuuta 1936 New York, Yhdysvallat) on yhdysvaltalainen näyttelijä, kirjailija, ohjaaja ja toisinaan poliittinen aktivisti.


title: Alan Alda

text:
Alda tunnetaan parhaiten Hawkeye Piercen roolista televisiosarjassa "M*A*S*H". Hän on näytellyt myös televisiosarjassa "West Wing". Hän sai Oscar-ehdokkuuden (paras miessivuosa) vuonna 2004 valmistuneesta, Martin Scorsesen ohjaamasta elokuvasta "Lentäjä".
Alda on naimisissa Arlene Aldan kanssa, he menivät naimisiin 15. maaliskuuta 1957. Heillä on kolme tytärtä.


title: John Varley

text: John Herbert Varley (s. 9. elokuuta 1947, Austin, Texas) on yhdysvaltalainen tieteiskirjailija.


title: John Varley

text: Varley on voittanut Hugo-palkinnon kolmesti. Novelleistaan ”Siintävät silmät” (1979), ”Heittäjä” (1982) ja ”Paina Enter” (1985). Nebula-palkinnon hän on voittanut kahdesti novelleistaan ”Siintävät silmät” ja ”Paina Enter”. Hän on myös voittanut Locus-palkinnon kymmenen kertaa.


title: John Varley

text: Useat Varleyn novelleista ja romaaneista sijoittuvat ”Eight Worlds” -maailmaan, tulevaisuuden aurinkokuntaan. Novellit, joissa esiintyy poliisi Anna-Louise Bach (muun muassa ”Pikku juttu” ja ”Barbiemurhat”), eivät sijoitu Eight Worlds -sarjaan vaan sitä muistuttavaan ympäristöön. Myös muutamat henkilönnimet ovat samoja kuin Eight Worlds -sarjassa. Nämä tarinat ovat sävyltään hieman tummempia kuin Eight Worlds -novelleissa.


title: John Varley

text: Varley työskenteli kymmenen vuoden ajan Hollywoodissa käsikirjoittajana, mutta elokuvaksi asti Varleyn kirjoituksista pääsi vain Michael Andersonin ohjaama "Millennium" (1989). Elokuva perustuu Varleyn novelliin ”Kaappaus” (1977). Elokuva menestyi melko huonosti eikä kirjailija itsekään ollut siihen erityisen tyytyväinen.


title: John Varley

text: Varley palasi kokopäiväiseksi kirjailijaksi 1990-luvulla, ja "Steel Beach" (1992) sai arvostelijoilta hyvän vastaanoton.


title: John Varley

text:
Varleytä kutsuttiin hänen uransa alkupuolella Robert A. Heinleinin manttelinperijäksi. Myöhempi teos "Red Thunder" (2003) on kunnianosoitus Heinleinin 1940- ja 1950-luvun nuorisokirjoille. Suomennetut Eight Worlds -novellit:Muut suomennetut novellit:Eight Worlds:Gaea-trilogia:”Metal Set”, Eight Worlds -sarjan toinen vaihe: Muut:
Eight worlds -sarjan suomentamattomat novellit:


title: Oscar Temaru

text: Oscar Manutahi Temaru (s. 1. marraskuuta 1944 Tahiti) on itsenäisyysmielinen Ranskan Polynesian poliitikko ja moninkertainen presidentti vuosina 2004, 2005–2006, 2007–2008, 2009 ja 2011–2013.


title: Oscar Temaru

text: Hän oli presidenttinä kesäkuusta 2004 lokakuuhun, jolloin maan pitkäaikaisen presidentin Gaston Flosse puolue onnistui kaatamaan hänen hallituksensa. Flossen hallitus kesti maaliskuuhun 2005, jolloin Temaru nousi jälleen presidentiksi. Hänen toinen kautensa kesti nyt joulukuuhun 2006, jolloin häntä seurasi Gaston Tong Sang, jonka jälkeen Temaru valittiin uudelleen syyskuussa 2007 presidentiksi, kunnes Flosse seurasi häntä jälleen helmikuussa 2008. Temaru valittiin uudelleen presidentiksi 12. helmikuuta 2009. Saman vuoden marraskuussa hän joutui luovuttamaan paikkansa jälleen Tong Sangille hävittyään luottamusäänestyksen. Hänestä tuli jälleen presidentti huhtikuussa 2011.


title: Oscar Temaru

text: Temaru kouluttautui Faa'assa ja Papeetessa. Temaru palveli Ranskan laivastossa kolme vuotta ja osallistui Algerian sotaan. Hän vastusti äänekkäästi Ranskan ydinkokeita Tyynellämerellä 1970-luvulla ja perusti 1977 Polynesian vapautusrintama -puolueen, josta tuli 1983 Tavini Huiraatira.


title: Faa’a

text: Faa’a on kunta Ranskan Polynesiassa. Se sijaitsee Tahitilla. Vuonna 2017 Faa’alla oli noin 29 500 asukasta, joten se oli Tahitin suurin kunta väkiluvultaan. Kunnan maaperän korkeus merenpinnasta vaihtelee. Minimissään se on aivan merenpinnan taholla, mutta korkein kohta kohoaa 1 321 metriin.


title: Faa’a

text: Faa’a on Ranskan Polynesian tärkein hallinnollinen kunta. Ranskan Polynesian yliopisto on Faa’assa. Pormestari on ollut vuodesta 1983 Oscar Temaru, joka on myös Ranskan Polynesian presidentti.


title: Faa’a

text: Faa'an kansainvälinen lentoasema rakennettiin vuosina 1960-1961. Pääkaupunki Papeteen naapurissa sijaitsevasta Faa’asta tuli itsenäinen kunta vuonna 1965.


title: Etiikka (Spinoza)

text: Etiikka (, ”Etiikka geometriseen tapaan esitettynä”) on Baruch Spinozan kirjoittama filosofinen teos. Se on kirjoitettu latinaksi noin vuosina 1665–1675. Teos julkaistiin vasta Spinozan kuoleman jälkeen, mutta se on silti hänen tunnetuin teoksensa ja sitä pidetään hänen filosofisena pääteoksenaan.


title: Etiikka (Spinoza)

text: "Etiikan" tyylinä ja esitysjärjestelmänä on teoksen nimen mukaisesti geometrinen esitys metafysiikasta ja etiikasta. Näin se koostuu määritelmistä ja aksioomista, joita seuraavat propositiot, sekä lemmoista, korollaareista ja todistuksista.


title: Etiikka (Spinoza)

text: Teoksen nimi on "Etiikka", koska sen päätarkoituksena on osoittaa, että eettinen ja tyytyväinen elämä voidaan saavuttaa järkeilyn ja ajattelun kautta, mikä Spinozalle tarkoitti kirjaimellisesti Jumalan, yhden ja ainoan äärettömän substanssin, mietiskelyä. Spinoza myös opetti, että ihminen voi saavuttaa mielenrauhan ymmärtämällä, että kaikki on ennalta määrättyä ja sitä ei voida muuttaa. Periaatteessa kaikki tapahtuu Jumalan tahdosta. Ihmisen ei tarvitse pelätä tulevaisuutta.


title: Etiikka (Spinoza)

text: Teos on jaettu seuraaviin osiin:


title: Etiikka (Spinoza)

text: Teos:


title: Etiikka (Spinoza)

text: Muuta:


title: Rupisia riimejä, karmeita tarinoita

text: Rupisia riimejä, karmeita tarinoita on suomalaisen rockyhtyeen Eppu Normaalin vuonna 1984 julkaisema albumi. Albumin tunnetuin kappale lienee ”Nyt reppuni jupiset riimisi rupiset”, joka on myös yhtyeen kaikkien aikojen tunnetuimpia kappaleita. Muita levyllä olevia tunnettuja kappaleita ovat ainakin "Taivaassa perseet tervataan", "Pimeyden tango" ja "Viides toukokuuta". Levyn kannen on tehnyt Martti Syrjä.


title: Harri Hänninen

text: Harri Johannes Hänninen (s. 18. lokakuuta 1963 Helsinki) on suomalainen entinen kestävyys- ja maastojuoksija, joka tunnettiin erityisesti maratonjuoksijana.


title: Harri Hänninen

text: Arvokisoissa Hännisen parhaat sijoitukset ovat kaksi kahdeksatta tilaa: Splitin EM-kisoissa 1990 5 000 metrillä ja Helsingin EM-kisoissa 1994 maratonilla. Hänninen osallistui olympiamaratoneille 1992 ja 1996 sijoittuen 11:nneksi ja 32:nneksi.


title: Harri Hänninen

text: Harri Hänninen on juossut kaikkien aikojen neljänneksi nopeimman suomalaisajan maratonilla: aika 2.11.58 syntyi Rotterdamin maratonilla 18. huhtikuuta 1993. Paremman tilastokelpoisen ajan ovat juosseet Janne Holmén 2.10.46, Esa Tikkanen 2.11.15 ja Jukka Toivola 2.11.35. Hänninen on juossut kahdeksan maratonia aikaan 2.13.30 tai alle.


title: Harri Hänninen

text: 5 000 metrillä Hännisen ennätys on 1. syyskuuta 1990 Splitissä juostu 13.28,22, jolla hän on matkan kaikkien aikojen kahdeksanneksi nopein suomalainen. 10 000 metrillä Hänninen juoksi Södertäljessa 7. kesäkuuta 1989 ajan 28.00,73, jolla hän on matkan seitsemänneksi nopein suomalainen. Puolimaratonilla Hänninen on juossut 1.02.00 vuonna 1996. 1 500 metrillä Hänninen juoksi 22-vuotiaiden sisäratojen Suomen ennätyksen vuonna 1985 (aika 3.44,67).


title: Aku ja köyhät pojat

text: Aku ja köyhät pojat on maineikkaan suomirock-yhtyeen Eppu Normaalin vuonna 1983 julkaistu albumi. Albumin tunnetuimmat kappaleet ovat ”Rakkaus on KuuMaa” ja ”Balladi kaiken turhuudesta”, jotka kummatkin on julkaistu singleinä. ”Rakkaus on KuuMaa” julkaistiin singlenä vasta vuonna 1989.


title: Aku ja köyhät pojat

text: Levyn nimi juontuu Creedence Clearwater Revival -yhtyeen levystä "Willy and the Poor Boys".


title: Aku ja köyhät pojat

text: ”Kiirastulen kerubi” -kappaleen nimi on otettu Aku Ankasta. AA-lehden numeroissa 4-5/1973 esiintyy moottoripyöräjengi Kiirastulen Kerubit. Lainauksen syyksi epäillään, että Aku Ankan numerossa 7/1980 esiintyi rockyhtye ”Normaalijätkät”.


Maa- ja elintarviketalouden tutkimuskeskus MTT (lyhenne MTT, ennen MTTK) oli maa- ja metsätalousministeriön alainen ruokajärjestelmän vastuullisuutta, kilpailukykyä ja luonnonvarojen kestävää hyödyntämistä kehittävä tutkimuskeskus.


title: Maa- ja elintarviketalouden tutkimuskeskus

text: MTT:n tuotteita ovat uusiutuviin luonnonvaroihin liittyvät innovaatiot ja ongelmanratkaisut.


text: Vuonna 2011 MTT:n kokonaismenot olivat noin 56,7 miljoonaa euroa, josta noin 58 % oli valtion budjettirahoitusta. Vuonna 2011 MTT:ssä tehtiin 773 henkilötyövuotta. Siitä tutkijatyövuosia oli 312 henkilötyövuotta. MTT:llä työskentelee noin 750 henkilöä, joista tutkijoita on 45 %. Tohtoreita henkilöstöstä on 15 %.


text: MTT yhdistyi 1. tammikuuta 2015 yhdessä Metsäntutkimuslaitos Metlan, Riista- ja kalatalouden tutkimuslaitos RKTL:n sekä Maa- ja metsätalousministeriön tietopalvelukeskus Tiken tilastotuotannon kanssa Luonnonvarakeskukseksi.


text: MTT tekee tutkimusta viidellä eri tutkimusalueella:


text: Kestävä ja kilpailukykyinen ruoantuotanto


text: Tutkimusteemat:


text: Vastuullinen ruokaketju – hyvinvoiva kuluttaja


text: Ympäristöystävällinen maatalous


text: Vihreän talouden mahdollisuudet


text: Älykkäästi uusiutuvista luonnonvaroista


text: MTT toimii 15 toimipaikalla eri puolilla Suomea. Päätoimipaikka on Jokioisissa.Vuonna 1898 Vantaan Tikkurilaan perustettiin Nikolai II:n julistuksella maanviljelystaloudellinen koelaitos, joka koostui alkujaan viidestä osastosta. Sittemmin laitoksesta tuli maatalouden tutkimuskeskus vuonna 1957. Nykyiseen sijaintiinsa Jokioisiin Lounais-Hämeeseen keskus muutti 1983 ja vuonna 1989 siihen liitettiin Ypäjällä sijainnut Valtion hevosjalostuslaitos (nykyinen MTT:n hevostutkimus).


text: Vuonna 2001 toteutetussa organisaatiouudistuksessa Maatalouden tutkimuskeskus yhdistettiin Maatalouden taloudellisen tutkimuslaitoksen (MTTL) kanssa.


title: Erityispedagogiikka

text: Erityispedagogiikka on laaja tieteenala, joka pyrkii löytämään vammaisten ja muiden erityistä tukea tarvitsevien ihmisten oppimaan auttamiseen soveltuvia teoreettisia lähestymistapoja, toimintamalleja ja käytänteitä, sekä tutkii oppimistilanteissa poikkeavasti käyttäytyviä ja poikkeavan lahjakkaita oppijoita.


title: Erityispedagogiikka

text: Erityispedagogiikassa sovelletaan kasvatustieteen, psykologian, lääketieteen eräiden osa-alueiden ja yhteiskuntatieteiden saavutuksia.


title: Erityispedagogiikka

text: Suomessa erityispedagogiikkaa voi opiskella Helsingin, Itä-Suomen, Jyväskylän, Oulun ja Turun yliopistoissa sekä Åbo Akademissa. Valmistuneet toimivat yleensä erityisluokanopettajan tai erityisopettajan tehtävissä.


title: Historian suurmiehiä

text: Historian suurmiehiä on suomalaisen rock-yhtyeen Eppu Normaalin vuonna 1990 julkaistu albumi. Albumin tunnetuimpia kappaleita ovat ”Tahroja paperilla” ja ”Kun olet poissa”. Lisäksi Egotrippi sai hitin coverversiollaan ”Lautturi”-kappaleesta vuonna 1999.


title: Holden Astra

text: Holden Astra on Holdenin vuosina 1984–1989, 1995–2009 ja uudelleen vuodesta 2015 lähtien valmistama alemman keskiluokan automalli. Ensimmäiset kaksi sukupolvea perustuivat Nissanin malleihin, ja tämän jälkeen malli on ollut sama auto kuin Euroopassa myytävä Opel Astra. Vuosina 1989–1996 Holdenilla oli Astran tilalla mallistossaan Nova, joka perustui Toyota Corollaan.


title: Holden Astra

text: Vuonna 1984 esitelty ensimmäisen sukupolven Astra perustui Nissan Pulsariin, jota myytiin Euroopassa Nissan Cherry -nimisenä. Pulsarista poiketen Astraa ei myyty kolmiovisena hatchbackina eikä sedanina. Holdenilla oli jo ennestään mallistossa vastaavan kokoluokan sedan-malli, Gemini.


title: Holden Astra

text: Keväällä 1986 malli koki pienen kasvojenkohotuksen, jolloin myös moottori kasvoi 1,6-litraiseksi. Samassa yhteydessä koritunnukseksi vaihtui LC.


title: Holden Astra

text: Toisen sukupolven Astra esiteltiin vuonna 1987, ja se perustui Nissan Pulsar N13 -malliin, jota Euroopassa myytiin Nissan Sunnyna. Nyt myös neliovinen sedan kuului mallivalikoimaan. Moottoreina käytettiin General Motorsin 1,6- ja 1,8-litraisia.


title: Holden Astra

text: Vuonna 1989 yhteistyö Nissanin kanssa päättyi, ja Holden solmi yhteistyösopimuksen Toyotan kanssa. Tämän seurauksena Astran valmistus lopetettiin ja sen korvasi Toyota Corollaan pohjautuva Holden Nova.


title: Holden Astra

text: Vuonna 1995 esiteltiin uusi Holden Astra, joka oli uudelleennimetty Opel Astra F. Malli tuli ensimmäisenä markkinoille Uudessa-Seelannissa, ja Australiassa se esiteltiin syksyllä 1996. Holden Astrat tulivat Isosta-Britanniasta samalta tehtaalta kuin Vauxhall-merkillä myytävät mallit.


title: Holden Astra

text: Neljännen sukupolven malli on uudelleennimetty Opel Astra G.


title: Holden Astra

text: Viidennen sukupolven malli on uudelleennimetty Opel Astra H. Vuonna 2009 Astra poistui jälleen Holdenin mallistosta, ja sen korvasi Holden Cruze.


title: Holden Astra

text: Vuonna 2015 Astra palasi jälleen Holdenin mallivalikoimaan. Samaa mallia oli jo myyty Australiassa vuosina 2012–2013 Opel-merkkisenä. Ainoa korimalli oli kolmiovinen hatchback.


title: Holden Astra

text: Vuonna 2016 esitellyssä seitsemännen sukupolven Astra-mallistossa on kaksi erillistä mallia. Viisiovinen hatchback ja farmari ovat sama auto kuin Opel Astra K. Hatchbackia valmistetaan Puolassa ja farmaria Isossa-Britanniassa. Neliovinen sedan sen sijaan on uudelleennimetty Chevrolet Cruze, jota valmistetaan Etelä-Koreassa. Molemmissa malleissa on sama perusrakenne ja niissä käytetään samoja moottoreita.


title: Studio Etana

text: Studio Etana on suomirockyhtye Eppu Normaalin kahdestoista studioalbumi. Albumi julkaistiin 14. toukokuuta 1993, ja sen on tuottanut yhtyeen kitaristi ja pääasiallinen säveltäjä Mikko "Pantse" Syrjä. Yhtyeen viisi edellistä studioalbumia olivat olleet kaupallisia menestyksiä, mutta Studio Etana ei enää yltänyt edeltäjiensä kaltaisiin menestyksiin, ja sitä on myyty vain vajaat 42 000 kappaletta. Studio Etanaa seurasi yhtyeen 11 vuoden mittaiseksi paisunut levytystauko, sillä Eppu Normaalin seuraava studioalbumi "Sadan vuoden päästäkin" julkaistiin vuonna 2004.


title: National Resistance Army

text: National Resistance Army (NRA) oli alun perin Yoweri Musevenin johtama sissiarmeija, joka perustettiin helmikuussa 1981 Ugandassa. Vuonna 1986 NRA nousi valtaan viiden verisen vuoden jälkeen, jonka aikana kapinoitiin Milton Oboten ja Tito Okellon hallintoa vastaan. Hallitus taisteli sissiarmeijaa vastaan muun muassa teloittamalla sissiarmeijan kannattajia tai kannattajaksi luultuja. Vuoden 1996 presidentinvaalit nähtiin Musevenin vallan laillistavana, jonka jälkeen NRA muutti nimensä "Uganda People's Defence Force", Ugandan kansan puolustusvoimat.


title: NRA

text: NRA on lyhenne ainakin seuraavista asioista:


title: Kim Clijsters

text: Kim Clijsters (s. 8. kesäkuuta 1983 Bilzen, Belgia) on belgialainen tennispelaaja ja International Tennis Federationin maailmanmestari vuodelta 2005. Hän lopetti uransa toukokuussa 2007, mutta ilmoitti maaliskuussa 2009 palaavansa kilpakentille. Hän lopetti uransa lopullisesti vuoden 2012 Yhdysvaltain avoimiin. Clijsters tunnetaan fanien keskuudessa myös Kim Kongina, Killing Kiminä tai Kim Possiblena.


title: Kim Clijsters

text: Ensimmäisen kerran Clijsters saavutti WTA-rankingissa ensimmäisen sijan 11. elokuuta 2003, menettäen sen kuitenkin myöhemmin samana vuonna Justine Henin-Hardennelle. Hän voitti Martina Hingisin Australian avointen puolivälierissä 25. tammikuuta 2006, joten hän piti paikkansa seuraavassa virallisessa, 30. tammikuuta julkaistussa rankingissa.


title: Kim Clijsters

text: Clijsters palasi tenniskentille elokuussa 2009 yli kahden vuoden tauon jälkeen. Hän voitti Cincinnatin turnauksessa kahdessa erässä Marion Bartolin, Patty Schnyderin ja maailmanlistalla kuudenneksi sijoitetun Svetlana Kuznetsovan. Puolivälierissä hän hävisi maailmanlistan ykköselle, Dinara Safinalle lukemin 2–6, 5–7. Seuraavalla viikolla hän voitti Toronton turnauksessa Olena Baltatšan ja maailmanlistalla yhdeksänneksi sijoitetun Viktoryja Azarenkan, mutta hävisi kolmannella kierroksella maailmanlistan neloselle, Jelena Jankovićille luvuin 6–1, 3–6, 5–7.


title: Kim Clijsters

text: Clijstersin comeback-kausi jatkui Yhdysvaltain avoimissa syyskuussa 2009. Belgialainen eteni finaaliin pudottamalla välierässä Serena Williamsin. Loppuottelussa Clijsters otti uransa toisen Yhdysvaltain avointen mestaruuden voittamalla yhdeksänneksi sijoitetun Tanskan Caroline Wozniackin 7–5, 6–3. Vuonna 2010 hän voitti jälleen Yhdysvaltain avoimet, voittamalla turnauksessa neljännellä kierroksella Ana Ivanovićin, puolivälierässä Samantha Stosurin ja välierässä Venus Williamsin. Finaalissa hän voitti Vera Zvonarjovan luvuin 6–2, 6–1. Lokakuussa 2010 hän otti 40:nnen WTA-turnausvoittonsa kaksinpelissä, kun hän voitti WTA Tour Championships -turnauksen finaalissa Caroline Wozniackin.


title: Kim Clijsters

text: Vuonna 2011 Clijsters voitti Australian avoimet ensimmäisen kerran urallaan. Finaalissa hän voitti Kiinan Li Nan.


title: Kim Clijsters

text: Clijsters ilmoitti toukokuussa 2012 lopettavansa uransa Yhdysvaltain avointen jälkeen. Yhdysvaltain avoimissa hän hävisi kaksinpelissä toisella kierroksella Laura Robsonille suoraan kahdessa erässä. Näin hänen uransa kaksinpelissä päättyi. Hän oli turnauksessa mukana myös nelinpelissä sekä sekanelinpelissä. Hänen viimeiseksi ottelukseen jäi sekanelinpelitappio 1. syyskuuta 2012.Kim Clijsters on menestyneen jalkapalloilija Lei Clijstersin ja voimistelija Els Vandecaetsbeek Clijstersin tytär. Lei Clijsters menehtyi syöpään 4. tammikuuta 2009. Kim Clijsterslla on sisko, Elke Clijsters, joka siskonsa tapaan oli menestyvä junioripelaaja, joka voitti vuonna 2002 ITF World Junior Doublesin mestaruuden, mutta selkäongelmat pakottivat Elken lopettamaan ammattilaistennisuransa vuonna 2004.


title: Kim Clijsters

text: Kim Clijsters ilmoitti kihlautumisesta pitkäaikaisen kumppaninsa Lleyton Hewittin kanssa marraskuussa 2003, mutta he erosivat lokakuussa 2004. Kesällä 2007 Clijsters meni naimisiin yhdysvaltalaisen ammattilaiskoripalloilijan Brian Lynchin kanssa. He saivat lapsen helmikuussa 2008.


title: Bertone

text: Bertone on italialainen suunnittelutalo, joka on suunnitellut automalleja useille eri automerkeille. Yhtiö on saanut alkunsa Giuseppe Bertonen vuonna 1912 perustamasta korivalmistamosta. Menestykseen suunnittelutalli nousi hänen poikansa Nucci Bertonen myötä. Erikoista juuri Bertonen kohdalla on ettei kumpikaan Bertoneista ole itse toiminut koskaan automuotoilijana. Yksi Bertonen tunnetuimmista muotoilijoista oli Lamborghini Miuran luoja Marcello Gandini.


title: Bertone

text: Bertonen omia malleja:


title: Bertone

text: Bertonen vuosina 1980–2006 suunnittelemia automalleja:


title: Bertone

text: Bertonen vuosina 1960–1980 suunnittelemia automalleja:


title: Bertone

text: Bertonen vuosina 1940–1960 suunnittelemia autoja:


title: Bertone

text: Bertonen 1930-luvulla suunnittelemia autoja:


title: Bertone

text: Bertonen 1920-luvulla suunnittelemia automalleja:


title: Bertone

text: Bertonen suunnittelemia moottoripyöriä:


title: Kilpirauhasen vajaatoiminta

text: Kilpirauhasen vajaatoiminta eli hypotyreoosi on kilpirauhasen sairaus, joka aiheuttaa elimistössä laaja-alaisia aineenvaihdunnallisia ja entsyymien toimintaan liittyviä häiriöitä. Oikein diagnosoituna ja hoidettuna ennuste on hyvä, ja tyroksiinilääkityksen kanssa voi elää normaalia elämää.


title: Kilpirauhasen vajaatoiminta

text: Kilpirauhasen vajaatoiminta on naisilla neljä kertaa yleisempää kuin miehillä. Suomessa lääkitys on väestöstä noin 300 000:lla eli lähes kuudella prosentilla.


title: Kilpirauhasen vajaatoiminta

text: Kilpirauhasen vajaatoiminnan tavallisin syy on autoimmuunitulehdus eli autoimmuunityreoidiitti. Elimistön immuunijärjestelmän tuottamat vasta-aineet käyvät siinä kilpirauhasen kimppuun vähentäen tyroksiinin tuotantoa. Kilpirauhanen saattaa tällöin surkastua. Muita vajaatoiminnan aiheuttajia ovat esimerkiksi leikkaus tai radiojodihoito (kilpirauhassyövän hoidon takia), synnynnäisesti puuttuva kilpirauhanen tai häiriö aivolisäkkeessä. Myös muut tulehdukset voivat aiheuttaa vajaatoimintaa, mutta se on tällöin usein ohimenevää. Vajaatoimintaa voivat aiheuttaa myös jotkin lääkkeet


title: Kilpirauhasen vajaatoiminta

text: Kilpirauhasen vajaatoimintaan voivat johtaa myös eräiden hivenaineiden puutostilat. Tyroksiinin (T4) rakenneosana on tarpeen neljä jodiatomia. Kuparia tarvitaan aktivoimaan entsyymiä, joka sitoo jodin tyroksiinirunkoon. Sinkkiä tarvitaan aktivoimaan entsyymiä, joka irrottaa valmiin tyroksiinin kilpirauhasen hyytelöstä kulkeutumaan verenkiertoon. Seleeniä tarvitaan elimistössä solutasolla aktivoimaan entsyymiä, joka irrottaa yhden jodiatomin tyroksiinista, jolloin vasta muodostuu kilpirauhashormonin aktiivinen muoto trijodityroniini (T3).


title: Kilpirauhasen vajaatoiminta

text: Keskeisiä oireita ovat väsymys, unen tarpeen lisääntyminen, palelu, painonnousu, turvotukset, ummetus, muistihäiriöt, yleinen hidastuneisuus, hidastunut aineenvaihdunta ja masennus. Hiukset saattavat muuttua kuiviksi ja ohuiksi, ja hiustenlähtö on tavallista. Ääni voi olla käheä ja naisilla madaltunut. Myös kuukautishäiriöt ovat naisilla tavallisia. Lapsilla kasvun hidastuminen voi olla keskeinen oire. Vajaatoiminta voi aiheuttaa myös lapsettomuutta ja lisätä keskenmenon vaaraa. Tyroksiinin vajaatoiminnasta johtuvaa vajaaälyisyyttä ja lyhytkasvuisuutta kutsutaan kretinismiksi.


title: Kilpirauhasen vajaatoiminta

text: Vajaatoiminta todetaan helposti verikokeesta, jossa tyypillisesti TSH- eli tyreotropiiniarvo on kohonnut ja T4V-arvo eli vapaa tyroksiini alentunut. Joskus harvoin on kyseessä aivolisäkeperäinen vajaatoiminta, jolloin sekä TSH että T4V (vapaa T4) ovat matalat. Vajaatoiminta voi olla myös piilevää, jolloin oireita saattaa olla, mutta hormoniarvot ovat vielä viitealueella.


title: Kilpirauhasen vajaatoiminta

text: Vajaatoimintaa hoidetaan yleensä tyroksiinilääkityksellä, jolla pyritään saamaan laboratorioarvot normaalille alueelle. Toisinaan joudutaan annosta nostamaan jopa niin, että TSH pienenee nollaan ja T4V kasvaa viitealueen ylärajan tuntumaan, jotta potilaan oireet katoaisivat.


title: Kilpirauhasen vajaatoiminta

text: Oireiden jatkuessa tyroksiiniannoksen nostamisen jälkeen voi lääkäri poikkeustapauksessa harkita Liothyronin- tai Thybon-lääkettä, joka on kilpirauhashormonin niin sanottu T3-muoto. Kyseisiä lääkkeitä käytetään yhdessä tyroksiinin kanssa. Yksistään T3-valmisteilla ei hypotyreoosia ole mahdollista turvallisesti hoitaa, sillä sen vaikutus on niin lyhytaikainen, ettei annosta pystytä säätämään sopivaksi TSH-arvon perusteella.


title: Kilpirauhasen vajaatoiminta

text: Lievää hypotyreoosia sairastavan potilaan työkyky ei välttämättä alene. Vakava hypotyreoosi alentaa työkykyä usein pitkäksi ajaksi, jopa vuodeksi. Useimmiten potilaan työkyky palautuu lääkityksellä täysin.


title: Kilpirauhasen vajaatoiminta

text: Kilpirauhasen vajaatoiminta on yleistä koirilla, mutta kissoilla sitä esiintyy hyvin harvoin. Kissoilla sen sijaan kilpirauhasen liikatoiminta on yleistä, mutta sitä taas ei esiinny juurikaan koirilla. Koirien kilpirauhasen vajaatoiminnan yleisin syy on autoimmuunisairauden aiheuttama folikkelisolujen tuhoutuminen kilpirauhaskudoksessa.


title: Kilpirauhasen liikatoiminta

text: Kilpirauhasen liikatoiminta eli hypertyreoosi on sairaus, joka kiihdyttää elimistön aineenvaihduntaa. Se voi jopa kaksinkertaistaa perusaineenvaihdunnan. Liikatoiminta johtuu tyroksiinin ja trijodityroniinin liiallisesta kierrosta. Yleisin kilpirauhasen liikatoimintaa aiheuttava etiologia on Basedowin tauti. Harvinaisempia aiheuttajia ovat toksinen adenooma ja toksinen monikyhmystruuma.


title: Kilpirauhasen liikatoiminta

text:
Kilpirauhasen liikatoiminta on huomattavasti kilpirauhasen vajaatoimintaa harvinaisempi sairaus, mutta kumpaakin todetaan useammin naisilla kuin miehillä. Lisäksi liikatoiminta on vajaatoimintaa vakavampi sairaus, joskin hoitoennuste liikatoiminnassakin on hyvä. Kilpirauhasen liikatoiminnan syynä voi olla esimerkiksi immunoglobuliinit, jotka vaikuttavat tyreotropiinin eli kilpirauhasta stimuloivan hormonin tavoin.
Kilpirauhasen liikatoiminnan on ensimmäisenä kuvannut vuonna 1786 Caleb Hillier Parry sekä myös muutamat muut tuon ajan lääkärit.


title: Kilpirauhasen liikatoiminta

text: Potilaiden liikatoiminnan oireet vaihtelevat, ja niillä on taipumusta ilmaantua hitaasti. Vanhemmilla henkilöillä oireet ovat kuitenkin vähäisempiä. Joskus oireet saattavat muistuttaa jonkin toisen sairauden oireita, esimerkiksi sydän- ja suolistovaivoja.


title: Kilpirauhasen liikatoiminta

text: Tyypillisiä oireita ovat muun muassa laihtuminen ruokahalun lisääntymisestä huolimatta, sydänoireet (nopea, epäsäännöllinen syke, tykytys), hikoilun lisääntyminen, lämmönsietokyvyn huononeminen, uupumus, lihasheikkous, käsien tärinä, hermostuneisuus, ahdistuneisuus, univaikeudet, ripuli, kuukautiskierron muutokset, hiusten lähtö. Oireita ovat myös sukupuolivietin aleneminen, gynekomastia, akne. Lisäksi potilaan silmät voivat pullistua ulospäin, koska silmän takainen sidekudos lisääntyy.


title: Kilpirauhasen liikatoiminta

text: Tuoreen kilpirauhasen liikatoiminnan diagnoosin yhteydessä on tavallista, että potilaan työkyky on täysin alentunut enintään kuukauden ajan. Lisäksi on mahdollista, että tämän jälkeen potilaan työkyky on osittain alentunut. Joskus fyysisesti tai psyykkisesti raskas työ on peruste määrätä potilaalle pitkä sairausloma.


title: Kilpirauhasen liikatoiminta

text: Löydöksenä on yleensä verenkierrossa matala tyreotropiini eli TSH ja korkeat tyroksiini T4 ja trijodityroniini T3.


title: Kilpirauhasen liikatoiminta

text: Liikatoimintaa voidaan hoitaa tyreostaateilla, jotka estävät kilpirauhasen toimintaa. Hyväkuntoisilla potilailla voidaan käyttää radiojodihoitoa, jossa suun kautta nautittu radioaktiivinen jodi kerääntyy kilpirauhaseen ja heikentää sitä. Jos kilpirauhanen on haittaavasti suurentunut tai muut hoidot eivät ole riittävän tehokkaita tai sopivia, voidaan tehdä kilpirauhasleikkaus. Liikatoiminnan oireita voidaan lievittää beetasalpaajalla.


title: Mohamed Kedir

text: Mohamed Kedir (s. 18. syyskuuta 1954) on etiopialainen kestävyysjuoksija ja olympiamitalisti.


title: Mohamed Kedir

text: Kedir voitti 1978 Afrikan kisoissa 10 000 metrin juoksussa pronssia. Moskovan olympialaisissa 1980 Etiopian Kedir, Miruts Yifter ja Tolossa Kotu yrittivät vuorovedolla väsyttää Suomen Lasse Viréniä ja Kaarlo Maaninkaa. Suunnitelma onnistui vain osittain, sillä Maaninka selviytyi juoksun toiseksi. Yifter voitti ja Kedir saavutti pronssia. 5 000 metrin juoksun loppukilpailussa Kedir johti juoksua vielä 200 metriä ennen maalia. Tällöin hän huomasi Yifterin olevan pussissa takanaan ja siirtyi oikealle, jotta Yifter pääsisi hänen ohitseen. Yifter kiitti ja voitti juoksun, kun taas Kedir hyytyi lopussa kahdenneksitoista. Vuoden 1982 Afrikan-mestaruuskilpailuissa hän voitti kultaa 10 000 metrillä. Helsingin MM-kilpailuissa 1983 hän sijoittui 10 000 metrillä yhdeksänneksi.


title: Mohamed Kedir

text: Maastojuoksun MM-kilpailuissa Kedir saavutti henkilökohtaisessa kilpailussa kultaa vuonna 1982 ja hopeaa 1981. Joukkuekilpailussa hän saavutti lisäksi viisi kultaa ja yhden hopean.


title: Kannonkosken tasoristeysturma

text: Kannonkosken tasoristeysturma sattui Kannonkoskella 22. helmikuuta 1971, kun koululaisia kuljettanut pienoisbussi ja ratakuorma-auto törmäsivät toisiinsa. Onnettomuudessa kuoli kuusi iältään 8–15-vuotiasta koululaista.


title: Kannonkosken tasoristeysturma

text: Ford Transit -pienoisbussi (tilataksi) ajoi maanantaiaamuna Palomäen kylätietä, nykyistä Aatulantietä, pitkin Kannonkosken kirkolle päin. Kyydissä oli kuljettajan lisäksi kahdeksan kirkonkylän kansakoulun, kansalaiskoulun ja keskikoulun oppilasta sekä yhden koululaisen äiti. Sää oli aamulla kello 8.45 aurinkoinen mutta paikoin sumuinen.


title: Kannonkosken tasoristeysturma

text: Neljän kilometrin päässä Kannonkosken asemalta pohjoiseen Tervapuron kohdalla Palomäen suuntaan johtava kylätie ylittää Jyväskylä–Haapajärvi-radan ennen entistä Piilolan seisakketta eli pysäkkiä. Henkilöliikenne radalla oli lopetettu vuonna 1968, ja säännöllisesti rataa pitkin kulki yksi tavarajuna päivässä. Epäsäännöllisesti rataa käyttivät Valtionrautateiden työkoneet. Onnettomuusaamuna rataa pitkin kulki lumenauraustyössä ollut ratakuorma-auto. Törmäyshetkellä se peruutti nopeudella 50–60 km/h.


title: Kannonkosken tasoristeysturma

text: Koululaisbussin kuljettaja ajoi joka arkiaamu tietä pitkin radan yli ja oli tottunut siihen, ettei siihen aikaan kulje junia. Auto ajoi hiljaa mutta pysähtymättä radalle. Sen vaihde oli ykkösellä. Ratakuorma-auto antoi äänimerkin ja ehti jarruttaa. Silti se työnsi pienoisbussia 93,5 metriä edellään. Transitin 51-vuotias kuljettaja ja kaksi koululaista sinkoutuivat ulos. Auto romuttui täysin.


title: Kannonkosken tasoristeysturma

text: Kolme koululaista kuoli onnettomuuspaikalla ja kolme sairaalassa tai matkalla sinne. Kuljettaja ja kyydissä ollut 54-vuotias emäntä loukkaantuivat, samoin kuin yksi jaloistaan jäännöksiin juuttunut koululainen. Vain yksi koululainen selviytyi loukkaantumatta. Koska yksi oppilas oli jäänyt kuumeen takia kotiin, jäi Palomäen suunnalle henkiin kaksi koululaista.


title: Kannonkosken tasoristeysturma

text: Ratakuorma-autossa ei ollut radiopuhelinta, eivätkä sen kuljettaja ja apumies osanneet etsiä lähintä puhelinta. Kuljettaja juoksi päätielle, jolla hän pysäytti henkilöauton. Sen mukana tieto onnettomuudesta saatiin kirkonkylän kunnanlääkärille. Samalla saatiin hälytettyä myös poliisi ja keskeytettyä rautatieliikenne.


title: Kannonkosken tasoristeysturma

text: Lääkäri ehti onnettomuuspaikalle noin 25 minuuttia kolarin jälkeen. Lähin ambulanssi oli 33 kilometrin päässä Kivijärvellä. Siksi nopeimmin paikalle saatiin toinen koululaiskuljetuksissa käytetty pienoisbussi. Lääkäri vei kaksi potilasta omalla pakettiautollaan sairaalaan. Osa loukkaantuneista vietiin Kivijärven sairaalaan, vaikeimmin loukkaantuneet Keski-Suomen keskussairaalaan Jyväskylään.


title: Tractatus theologico-politicus

text: Tractatus theologico-politicus on Baruch Spinozan kirjoittama teologis-poliittinen tutkielma. Se on varhainen uskonnollisen suvaitsemattomuuden kritiikki ja maallisen hallinnon puolustus. Erityisesti se oli etukäteen julkaistu puolustus hänen myöhemmälle teokselleen "Etiikka", jossa Spinoza esitti kovaa arvostelua ja joka julkaistiin vasta hänen kuolemansa jälkeen vuonna 1677.


title: Tractatus theologico-politicus

text: Tutkielmassa Spinoza esittää arvostelunsa juutalaisuutta ja kaikkea muutakin järjestäytynyttä uskontoa kohtaan. Spinozan mielestä kaikkea ”ilmoitettua” uskonnollisuutta tuli tarkastella puhtaasti järjen pohjalta, ei pelkästään sokealla uskolla.


title: Tractatus theologico-politicus

text: Spinoza hylkäsi uskon ennustamiseen, ihmeisiin tai yliluonnollisiin tapahtumiin. Hän väitti, että Jumala toimii pelkästään ”oman luontonsa” lakien nojalla. Hän hylkäsi ajatuksen, että Jumalalla olisi joku erityinen teleologinen päämäärä, tavoite tai suunnitelma asioiden eteenpäin viemiseksi. Spinozan mielestä kaikki jotka uskoivat näin loivat itselleen vain harhaluulon pelkästä pelosta.


title: Tractatus theologico-politicus

text: Spinoza halusi erityisesti puuttua uskonnollisten kirjoitusten tulkintoihin. Hän katsoi, että kaikki järjestäytynyt uskonnollisuus oli pelkästään laitostettua tiettyjen tulkintojen puolustusta. Hän hylkäsi näkemyksen, jonka mukaan Mooses kokosi koko Tanakhin. Hän tarjosi Tanakhin rakenteesta erittelyn, jonka mukaan se oli kokoelma tekstejä, joilla oli monia kirjoittajia ja alkuperiä. Se ei siis ollut kerralla saatu ilmestys.


title: Tractatus theologico-politicus

text: Tutkielma hylkäsi myös juutalaisen ajatuksen siitä, että he olisivat valittu kansa. Spinozalle kaikki kansat olivat saman arvoisia, eikä Jumala ollut nostanut toista toisen yläpuolelle. Spinoza tarjosi myös yhteiskunnallisen selityksen sille, miksi juutalainen kansa oli selvinnyt niin pitkään heltymättömistä vainoista huolimatta. Hänen näkemyksensä mukaan juutalaiset olivat selvinneet toisaalta pakanoiden vihamielisyyden ja toisaalta juutalaisen separatismin ansiosta. Perimmäinen syy oli ympärileikkaus, joka oli antropologinen merkintä ja kouriintuntuva erillisyyden vertauskuva, ja riitti yksin takaamaan kansan säilymisen ikuisuuteen.


title: Tractatus theologico-politicus

text: Spinozalla oli myös poikkeuksellinen näkemys Toorasta. Hän väitti sen olevan olennaisesti muinaisen Israelin poliittinen perustuslaki. Koska valtiota ei enää ollut, myöskään sen laki ei ollut enää voimassa. Toora oli siis tarkoitettu vain tiettyyn aikaan ja paikkaan, ja koska ajat ja olosuhteet olivat muuttuneet, Tooraa ei enää voitu pitää pätevänä.


title: Tractatus theologico-politicus

text: Tutkielma julkaistiin nimettömänä vuonna 1670. Vaikka sen kansilehti antoikin ymmärtää, että se julkaistiin Hampurissa, se julkaistiin Amsterdamissa. Teoksella ei ollut käytännössä koskaan minkäänlaista poliittista tukea, ja se pyrittiin vaientamaan jo ennen Johan de Wittin murhaa 1672. Vuonna 1673 Dordrechtin kirkolliskokous tuomitsi sen virallisesti ja se julistettiin pannaan seuraavana vuonna, samaan aikaan kun muun muassa Thomas Hobbesin "Leviathan" kiellettiin. Vuonna 1674 Willem van Blijenbergh, Spinozan hollantilainen kirjeenvaihtokumppani, julkaisi teoksen nimeltä ”Tractatus theologico-politicus -nimisen Jumalaa pilkkaavan teoksen kumoaminen”. Blijenbergh kertoi myös Jean Colerusille, Spinozan elämäkerran kirjoittajalle, että ”Tractatus oli täynnä kiehtovia, mutta kammottavia löydöksiä, joiden täytyi olla helvetistä lähtöisin. Jokaisen kristityn, ei vaan jokaisen järkevän ihmisen, tulisi kammoksua tällaista kirjaa. Sen tekijä yrittää heittää kristinuskon yli laidan ja järkyttää siihen perustuvaa toivoamme.”Spinoza: "A Theologico-Political Treatise"


title: Jylkynkivi

text: Jylkynkivi eli kumistuskivi on suomalainen historiallinen ja esihistoriallinen äänimerkinantolaite, joita on säilynyt kiinteinä muinaisjäännöksinä. Jylkynkivi on suuri kivilaatta, jonka alla on pienempi kivi. Jylkynkiveä on helppo keikuttaa pienemmän kiven varassa, jolloin kuuluu voimakas ääni, "jylkytys". Jylkynkiviä tiedetään käytetyn vielä isonvihan aikana. Joissain tapauksissa jylkynkiviä oli rakennettu ketjuksi, jolla viesti saatiin nopeasti matkojenkin päähän. Jylkynkiviä tunnetaan ainakin Pielaveden Paljakanmäessä, Keuruun Ampialassa ja Heinäveden Lepikkomäessä.


title: Tavor TAR-21

text: Tavor TAR-21 on israelilainen rynnäkkökivääri, jonka kehitys aloitettiin 1991 tarkoituksena korvata M16A1, CAR-15 ja Galil rynnäkkökiväärit. Ase on kaasumäntätoiminen ja bullpup-tyyppinen, eli lipas on laukaisinkoneiston ja pistoolikahvan takana.


title: Tavor TAR-21

text: Israelin puolustusvoimat ei ole tehnyt suurta tilausta Tavor rynnäkkökivääreistä, mutta Intia on ostanut niitä 20 miljoonalla dollarilla. Tavoreilla ei vielä ole ollut juurikaan taistelukäyttöä, joten on vaikea arvioida sen onnistuneisuutta. Epävarmoista tulevaisuudennäkymistä huolimatta Israeli Military Industriesista (IMI) yksityistetty Israel Weapon Industries Ltd. (IWI) jatkaa Tavor OICW -projektia, missä paranneltuun Tavoriin yhdistettäisi kaikkein moderneinta elektroniikkaa.


title: Dokumentointi

text: Dokumentointi on todellisen tapahtuman, ilmiön, idean tai rakenteen tarkkaa kirjallista kuvaamista, joka tapahtuu kuvattavan asian ehdoilla. Dokumentoinnissa pyritään mahdollisimman suureen tarkkuuteen, jotta päästäisiin lähelle yksiselitteisyyttä. Muutosten huomioiminen ja dokumentoinnin pitäminen ajan tasalla tekevät siitä jatkuvan prosessin, joka kuuluu oleellisena osana kunkin dokumentoitavan asian elinkaareen.


title: Dokumentointi

text: Ihmiset ovat dokumentoineet tekemisiään ja suunnitelmiaan siitä alkaen kun kirjoitus keksittiin. Ensimmäinen tunnettu kirjoitusjärjestelmä kehitettiin Mesopotamiassa noin 3000 eaa. Muinaisessa Egyptissä ovat varhaisimmat löydöt kirjoituksesta samoilta ajoilta noin 3 250-3 100 eaa. Ilmeisesti kirjoitusjärjestelmät syntyivät samoihin aikoihin maanviljelyn aloittamisen kanssa eri puolilla maailmaa toisistaan riippumatta. Kiinasta on löydetty kymmeniä tuhansia oraakkeliluita joihin on kaiverrettu alkeellisia kirjoitusmerkkejä Shang-dynastian ajalta noin 1500-1300 eaa., mutta on tety löytöjä joiden perustella voi olla että kirjoitus on keksitty Kiinassa jo paljon aikasemmin.


title: Dokumentointi

text: Mesopotaniassa ja Egyptissä oli jo varhain kirjureita tekemässä dokumentteja kaupan ja valtion toimista. Egyptissä kirjuriksi opiskeltiin oppisopimuksella. Jo antiikin Rooman armeijaan etsittiin kirjoitus ja laskutaitoisia henkiöitä. Trajanuksen aikana 100-luvulla rooman armeja oli hyvin öljytty kone, jolla oli useita hallinnollisia osastoja joissa tarvittiin erityisosaamista.


title: Dokumentointi

text: Dokumentit eivät ainoastaan tallenna ja siirrä tietoja, ne kertovat myös ajattelumalleista. Dokumenttien käyttötapoja ovat muun muassa:


title: Dokumentointi

text: Yritysten kirjanpidossa dokumentointi on tärkeä osa. Kunnolinen dokumentointi takaa sen että vielä muutaman vuoden kuluttua voidaan kirjanpidosta tutkia miten on ennen tehty ja suunnitella tulevaa. Yrityksen dokumentointiin kuluva mukaan kirjanpidon eri tositteet, palkkalaskelmat, laskut, kuitit ja muistiot. Laki säätä siitä muun muassa että mitä dokumentoidaan ja kuinka pitkäsi ajaksi se tallenetaan.


title: Dokumentointi

text: Dokumentoinnin merkitys on suuri monimutkaisten rakenteiden kuten tietokoneohjelmien ymmärtämisessä ja suunnittelussa. Monissa organisaatiossa joissa suunnitellaan tietokoneohjelmia dokumentointi nähdään välttämättömänä pahana eikä välineenä jolla vältetään hankaluuksia ohjelmien tekemisessä.


title: Kaukana puhelimista

text: Kaukana puhelimista on Maij’ Karman Kauniit Kuvat -yhtyeen (myöhemmin "Maj Karman Kauniit Kuvat" ja "Maj Karma") ensimmäinen albumi. Sen julkaisi yhtyeen oma Blomster Records -levy-yhtiö vuonna 1996. Levy sisältää poikkileikkauksen yhtyeen tuotannosta sen siihenastiselta uralta, mutta mukana on myös yksi lainakappale, M. A. Nummisen "Satuja voi uskoa, joo". Levystä otettu pieni painos myytiin loppuun noin vuodessa, eikä uutta painosta ole otettu. Yhtyeen suosion noustessa levystä on tullut keräilyharvinaisuus.


title: MSD

text: MSD (Yhdysvalloissa ja Kanadassa Merck & Co., Inc.), on yhdysvaltalainen vuonna 1891 perustettu lääketeollisuusyritys. MSD on yksi maailman viidestä suurimmasta lääkeyhtiöstä.


title: MSD

text:
Yrityksellä on 60 000 työntekijää ja se kuuluu Dow Jones Industrial Average -indeksiin.
MSD Finland Oy on kansainvälisen lääkeyrityksen Merck & Co. , Incin tytäryhtiö. Yhtiön toiminta perustuu uusien lääkevalmisteiden kehittämiseen ja valmistamiseen.


title: Heckler & Koch

text: Heckler & Koch on vuonna 1949 perustettu saksalainen aseiden valmistaja.


title: Peltosalmen linja-autoturma

text: Peltosalmen linja-autoturma tapahtui Iisalmen maalaiskunnassa (nykyisin osa Iisalmea) 2. tammikuuta 1951 jäätien petettyä linja-auton alla. Linja-auto vajosi jäihin, ja yhdeksän matkustajaa hukkui.


title: Peltosalmen linja-autoturma

text: Iisalmen ja Runnin väliä ajanut liikennöitsijä T. Makkosen omistama linja-auto lähti vuorolleen Runnilta aamulla kello 6.40. Matkustajat olivat lähiseudun asukkaita kaupunkimatkalla Iisalmeen. Puoli kahdeksalta auto saapui seitsemän kilometrin päässä Iisalmesta olevalle Peltosalmelle. Tämä 200 metrin levyinen salmi piti ylittää tavalliseen tapaan moottorilossilla.


title: Peltosalmen linja-autoturma

text: Lossiväylän aukipitäminen kovilla pakkasilla oli vaikeaa. Edellispäivinä väylää oli ollut avaamassa säännöllisesti kuusi miestä. Koska lossi oli auton saapuessa juuttunut Peltosalmessa oleviin jäihin, päätti linja-auton 31-vuotias kuljettaja ylittää salmen aikaa säästääkseen jäätietä pitkin.


title: Peltosalmen linja-autoturma

text: Jäätie oli viitoitettu, mutta sitä ei vielä ollut virallisesti avattu, koska jään vahvuus oli vain 22 senttimetriä. Tiepiirin määräysten mukaan tie voitiin ottaa käyttöön, kun jään vahvuus oli 40–45 senttiä. Henkilöautot olivat jo kulkeneet salmen yli jäätietä pitkin, ja kuljettaja päätti seurata niiden esimerkkiä. Linja-autossa oli 28 istumapaikkaa, ja auto oli melkein täynnä matkustajia. Kuljettaja kehotti matkustajia kävelemään salmen yli. Osa matkustajista nousikin pois autosta, mutta kovan 25-asteisen pakkasen vuoksi moni jäi lämpimään autoon.